“Kontañ kaoz e brezhoneg”, sed’amañ un obererezh a zo digor d’an holl a-hed ar bloaz. - Site internet du Comité de jumelage Plogonnec - Llandysul.\nDegemer al lec'hienn > Plogoneg-Llandysul Brezhoneg > “Kontañ kaoz e brezhoneg”, sed’amañ un obererezh a zo digor d’an holl a-hed ar (...)\n“Kontañ kaoz e brezhoneg”, sed’amañ un obererezh a zo digor d’an holl a-hed ar bloaz.\nAbadenn an 21 a viz C’hwevrer gant Malo BOUËSSEL DU BOURG\nTregont a dud a zo deuet da selaou Malo BOUËSSEL DU BOURG en deus displeget e yezh ar vro (ar brezhoneg) petra eo ha petra ra "Produet e Breizh", ur gevredigezh enni ouzhpenn 450 embregerezh.\nA-hed an displegadennoù hag ar goulennoù eo deuet splann hag anat d’an holl e c’hell implij ar brezhoneg bezañ ur "gartenn" eus ar re bouezusañ hag efedusañ pa bleder gant ar "marketing" hag ar c’henwerzh, dre ma sach evezh, ha kamaladegezh, ar brenerien.\nRe verr eo bet an amzer evit mont a-benn eus an holl draoù rakwelet er program… Malo en deus prometet dont en-dro er bloaz a zeu evit eskemm muioc’h war al lennegezh, ha dreist-holl war an haiku, an doare-se da varzhoniañ a zo tont eus Bro Japan… hag a zo ken tost da grennlavarioù a vez kavet stank e lennegezh dre gomz Bro-Vreizh.\nAbadenn ar Gwener 8 a viz Du gant Jean MOALIC\nDaou zen war’n ugent a oa deuet da selaou Jean MOALIC kontañ an darvoudoù pouezusañ eus ar stourm a oa bet kaset da benn, setu bremañ ouzhpenn daou ugent vloaz ’zo, a-enep raktres kreizenn nukleel e Plougoñ.\nJean MOALIC, a oa e-kreizik kreiz an darvoudoù-se, a anavez pep nerzh kuzh ha pep kevrin an afer-se en deus skoet da vat istor Kerne Izel, ma n’eo ket hini Breizh a-bezh ha zoken pelloc’h. Ha meur a hini, a oa bet test pe oberer ar stourm, a zo bet souezhet d’ober anaoudegezh gant traoù ’zo chomet dianavez gantañ beteken… E-giz-se emañ an traoù : gant an amzer o tremen e c’heller diskuliañ munudoù, bras pe brasoc’h, e oa gwelloc’h derc’hel kuzh e-kreiz an ober !\nMet n’eo ket chomet ar c’homzoù peget ouzh an amzer tremenet. Kudennoù a-vremañ a zo bet staget ganto ivez, hag en o zouez, ar choaz diaes d’ober etre ar c’hefluskeriñ dre an tredan hag hini gwrezel pa ouezer e chom an nukleel ar mod brasañ da broduiñ tredan… hag e krog da vezañ mallus kenañ kaout un diskoulm d’an trubulhioù krouet gant direolennañ an hinad devouded gant ur re zistaolad a aezhenn garboneg (CO²).\nSul 20 a viz Here : gweladenniñ Meilh al Loretta e Plogoneg.\nUn endervezh eus ar re blijusañ evit an 60 bennak a dud o deus respontet da bedadenn Raymond LAGADIC, perc’henner ar veilh, hag ar C’huzul Gevellañ.\nGwir eo e oa peadra d’ober ur mare plijus eus an endervezh-se : un heol brokus, ul lec’h plijus-kenañ ma red ennañ dour ar Stêr Deir e foñs un draoñienn don dindan bolzioù ur pont mein kozh, hag un ambrouger, Jean Paul Kerdranvat e anv, en deus gouiet livañ, gant e vrezhoneg bev ha yac’h, pegen kemmesk, hag ivez kevrinus, e c’hell bezañ bed ar meilhoù hag ar Veilherezh.\nChistr ha gwastilli zo bet profet e dibenn an abadenn gant Raymond LAGADIC hag ar C’huzul Gevellañ.\n30 a viz Gwengolo Andrev SEZNEG\n26 a viz Here C’hoarioù\n16 a viz Du Angèle JACQ\n30 a viz Du Stefan MOAL\n14 a viz Kerzu Bernez ROUZ\n8 a viz C’hwevrer Aneirin KARADOG\n22 a viz C’hwevrer Denez PICHON\n15 a viz Meurzh C’hoarioù\n24 a viz Meurzh Chapel Kilinen\n29 a viz Meurzh Yannick MENGUY\n26 a viz Ebrel *\n24 a viz Mae Pierre BOËNNEC\n7 a viz Mezheven Mélanie JOUITTEAU\nGweladenniñ chapel Kilinenn (Landrevarzeg), gant Daniel KERNALEGUEN, d’ar 24 a viz Meurzh.\nAbadenn an 22 a viz C’hwevrer gant Denez PICHON : rentañ-kont war ar stern!\nAbadenn an 8 a viz C’hwevrer gant Aneirin KARADOG\nGwall zivalav e oa an amzer d’ar Gwener 8 a viz C’hwevrer : avel o c’hwezhañ a daolioù kreñv, hag ar glav o varraouiñ ken a rae…\nO tegouezhout e Plogoneg en deus lâret Aneirin KARADOG, bet pedet da zont da gontañ kaoz ganeomp d’an deiz-se, e vije bet kenkoulz dezhañ dont gant ur vag evit gant un oto, ken stank ha puilh e oa ar glav a-hed an hent !\nPeadra oa da zikalonekaat meur a hini da vountañ penn e fri er-maez, sur ! Pemzek a dud a oa deuet memestra d’e selaou ha da rannañ kaoz gantañ… hag ar re a zo deuet n’o deus ket bet keuz… Un abadenn leun a yec’hed, a virvilh hag a entan eo bet !\nAneirin en deus echuet lodenn gentañ an abadenn o tistagañ ur varzhoneg savet gantañ hag a daolenn brav tout an traoù bet lâret gantañ a-raok. Enni e kaver ar skeudenn eus petra eo "bevañ ar yezh" evitañ.\nSetu amañ ar barzhoneg-se. 1 clic war pdf!\nN’eo ket nemet buhez ur c’hembraeger a zo bet kontet gantañ, met buhez un den kar-ar-yezhoù, atav o klask rannañ ar garantez-se gant tud all.\nDispleget en deus e oa desevel e vugale e Kembraeg ar bravañ prof a c’helle ober dezho, ha penaos en doa divizet pinvidikaat ar prof-se o tont da baseal ganto ur bloavezh e Breizh evit ma teskint Brezhoneg ivez.\nEvit ar Saozneg, hervezañ, n’eus ket d’en em chalañ : desket e vez tu pe du, ken hollvezant eo er vro, dre ar velestradurezh, ar c’henwerzh, ar bruderezh… N’en deus ket Aneirin diskouezet bezañ a-enep ar Saozneg. Lâr a ra e c’hell an div yezh bevañ asambles, met lâr a ra ivez en deus ar C’hembraeg ezhomm lec’hioù evit tenañ e anal en ur vro ma vez muioc’h muiañ a saoznegerien o tont da vevañ enni !\nEvit kelo-se, n’eo ket eñ evit "skarzhañ" anezho kuit. Lâr a ra er c’hontrol eo dav reiñ dezho pep tra ret evit ma paouezfent da vevañ ha da soñjal e-giz Saozon, hag evit ma c’hellfent bezañ intret gant spered, awen, ene Bro-Gembre… o teskiñ Kembraeg, da skouer…! Bevañ ar yezh a zo ur mod da vevañ evit Aneirin KARADOG, ur mod da vevañ diazezet war kredennoù start ha sklaer evel :\n"Gwelloc’h Kembraeg fall evit Saozneg e pep lec’h",\nha maget gant ur bern obererezhioù a seblant dister met a zo koulskoude efedus peogwir ez int fetis, evel "Devezh ar Shw mae", a c’heller treiñ gant "Devezh an Demat", un doare da vont krenn ha krak dre ar c’hembraeg n’eus forzh pelec’h gant n’eus forzh piv kejet gantañ dre zigouezh, anavezet pe get…\nAneirin KARADOG : ur C’hembread, barzh a vicher anezhañ, deuet da gelenn Saozneg e Breizh evit profañ ar Brezhoneg d’e vugale…. An tu hag ar paramant da gempouezañ mennerezh ha gwirvoudelezh !\nAbadenn ar 14 a viz Kerzu gant Bernez ROUZ\nLiesdoare en dije gallet bezañ danvez an eskemmoù etre Bernez ROUZ hag an 22 a dud deuet da gaozeal gantañ, ken ledan ha liesseurt eo tachen ar skiant prenet gantañ dre an obererezhioù pleustret gantañ e-pad bloavezhioù.\nMet chomet eo ar c’homzoù hag an eskemmoù poentet war-zu un dra : ar brezhoneg ha soudarded a Vreizh e-pad ar brezel bras.\nGant ma oa armeoù Stad Bro Frañs aozet e rejimantoù enno tud un tiriad resis (Kerne Izel evit an 118 R.I. Kemper, da skouer), ez eo anat ne oa nemet brezhoneg etrezo gant ar soudarded. Met n’eus ket padet pell an dra-se. Rejimantoù Breizh Izel, kaset war linennoù kentañ an talbenn e deroù ar brezel, a zo bet diouennet buan a-walc’h, hag ar re chomet bev a zo bet strewet e rejimantoù all. Neuze, hervez Bernez, gant ma ne c’hellent ket ober bemdez gant ar brezhoneg eo bet kroget gant ar re-mañ implij o yezh dezho el lizhiri kaset d’o familh. Ur frazenn, amañ hag ahont, e-touez ar frazennoù e galleg, frazennoù e brezhoneg evit lâr an diaesañ, ar spontusañ…\nEvit Bernez ROUZ, n’eus ket da vezañ souezhet gant kement-mañ rak d’ar mare-se, e-touez ar 1 300000 a vrezhonegerien a oa er vro, e oa ur bern a ouie lenn ha skrivañ.\nUr gwir labour pennaouiñ eo evit diskoachañ ar skridoù-se er miliadoù a lizhiri bet skrivet, da nebeutañ ar re n’int ket bet toalet d’ar c’houde d’al lastez pe d’an tan…\nBernez ROUZ a lâr e oa deuet da vezañ stankoc’h-stankañ ar skridoù e brezhoneg a-feur ma tremene ar mizioù ha ma tostae dibenn ar brezel. Meneget eo bet ivez, evel-just, skridoù tud a zo anavezet bremañ evel skrivagnerien, tud evel Yann Bêr KALLOC’H, Loeiz HERRIEU, pe c’hoazh, anavezet n’eus ket pell ’zo, Yann Vari NORMAND.\nUn abadenn fromus, un abadenn eus ar re n’int ket bet niverus a-walc’h er pilad lidoù-kounaat a zo bet er mareoù-mañ, hag int troet betek re da goeñviñ ar vroadelouriezh c’hall, ha ket da gomprenn dilerc’hioù drailh ar brezel evit ar Vretoned, o yezh hag o bro.\nAbadenn an 30 a viz Du gant Stefan MOAL\nUr pemzek a dud a oa deuet d’an deiz-se da gontañ kaoz gant Stefan MOAL. Un abadenn eus ar re blijusañ eo bet, ken dedennus hag hegarat ar paotr.\nGant e vuhez deskard war ar brezhoneg hon eus bet tro d’ober anaoudegezh : tammoù tapet digant e dad, tammoù all desket ’barzh al levrioù, evel an holl n’eo ket bet desket ar brezhoneg ganto war barlenn ar vamm, ha tammoù all tapet digant martoloded Breizh Izel staliet er Groazig, aet di "da heul ar sardin", hag a zalc’he gant ar brezhoneg etrezo. Kontet en deus penaos e yae, ’pad dibenn-sizhunioù ’zo, gant e "c’hwil-tan" (belo dre-dan) betek ar Groazig da gejañ ganto.\nTro hon eus dreist-holl d’ober un taol-lagad ouzh bed ar brezhoneg a-vremañ p’emañ e vicher dezhañ ober war-dro kelenn ar brezhoneg e Skol-Veur Roazhon. Ma ’z eus tud a wel ar brezhoneg war e dalaroù, Stefan a zo, eñ, kentoc’h eus ar re a "dro ar bilig war he zu mat", da lâret eo a soñj dezho n’eo ket echu tamm ebet gant ar brezhoneg hag ez eus peadra da wezañ gwellwelour "rezonapl". Meneget en deus ur sontadur, bet graet a-ziwar ur standilhoned a 8500 den hag a embann e oa gant ouzhpenn an drederenn anezho ar c’hoant da zeskiñ brezhoneg. Etre al lavar hag an ober ez eus, evel-just islonkoù difoñs, met hervezañ kement-mañ a ziskouez e vez maget c’hoazh gant ur bern tud doujañs ha karantez evit yezh ar vro.\nUn nebeud traoù a seurt-se en deus danevellet c’hoazh, evel tro-Breizh ur mignon dezhañ, o tont eus Bro-Iwerzhon, hag en deus kontet dezhañ n’en doa ket tremenet un devezh, e neblec’h, forzh pelec’h en em gave, Breizh Izel pe Breizh Uhel, hep kejañ gant ur brezhoneger yaouank pe zoken meur a hini…\nPa ’z eo deuet da gejañ ganeomp e oa o prientiñ ur veaj da Daïwan, pa oa bet pedet da vont di da gemer perzh en ur c’hollok aozet diwar-benn ar yezhoù bihan niver an dud a ra ganto. Gant difennerien an "hakka" eo aozet ar c’hollok-mañ. An "hakka" a zo unan eus ar peder yezh komzet war an enezenn hag emañ en arvar da vont da get. Stefan a zo bet pedet evit displegañ penoas eo bet hag e vez c’hoazh stourmet e Breizh evit saveteiñ ar brezhoneg.\nPa vo distroet da Vreizh e vo dav pediñ anezhañ adarre evit ma komzo eus stad ar yezhoù e Taïwan !\nAbadenn ar 16 a viz Du gant Angèle JACQ\n"An istor a vez kelennet deomp er skol n’eo ket hon istor".\nO selaou aketus Angèle JACQ e komprenner buhan ez eo an anadenn-mañ a vez o vroudañ anezhi da skrivañ… Sekred he skrivañ ? Ar youl da gomz eus buhez an dud, ar re a gejer ganto war ar pemdez, ar c’hoant da zanevellañ, da livañ o buhez e safaroù an Istor gant un "I" bras, un Istor a ya neuze, dre he skridoù, da wiskañ livioù ar wirionez.\nHa setu penaos e ya ar romantourez da vezañ istorourez pa emañ-hi o kontañ deomp, e "Les braises de la liberté" pe "Tinaïg", an Disparc’h bras pe Impalaerded Napoleon bevet gant ar bobl e Breizh. Pe c’hoazh pa zanevell, e teir levrenn an heuliad "Les hommes libres", ar vro dindan dalc’h an Alamanted, Rezistañs ar bobl, ha troidelloù Stad ar Frañs pa oa anv da reiñ en-dro o frankiz d’ar broioù trevadennet…\nAn div eurvezh paseet gant Angèle JACQ, digwener diwezhañ 16 a viz Du, a zo bet gwall verr d’an ugent bennak a dud a oa deuet da gontañ kaoz ganti ha d’ober anaoudegezh gant he skridoù.\nSul 30 a viz Gwengolo : adkroget brav an traoù gant an abadennoù "Kontañ kaoz" :\nOuzhpenn un hanter-kant a dud a oa deuet d’ar Sul-se, da "straniñ" dre vourc’h Plogoneg ha selaou Andrev SEZNEG, paotr Plogoneg ha konter dispar, en deus gouiet dispakañ lod eus eus istorioù e zastumad evit brasañ plijadur an holl, bras ha bihan.\nAet e oa ar berzhidi betek Feunteun St Turiav e-lec’h ma voe kontet dezho tammoù eus buhez Patron Iliz Plogoneg. Andrev, un tamm izeloc’h war ar stêr, a lakaas e selaouerien da gridienniñ gant ur gontadenn "gannerezed an noz".\nAn endervezh-se a oa lodenn ziwezhañ an "Automnales" hag a zo bet ivez an abadenn adkregiñ gant an obererezh "Kontañ kaoz". Lusket eo an obererezh-mañ gant ar C’huzul Gevellañ ha digor bras eo d’an holl, brezhonegerien ampart pe diasur, a fell dezho ober gant yezh ar vro.\nDeizhiadoù 2017-2018 :\n29 a viz Gwengolo : adkroget eo bet trankilig o flapañ !\n20 a viz Here : gweladenniñ Douarnenez gant Alexis BELBEOC’H,\n10 a viz Du : Tudi CREGUER, kazetenner e RBI/O,\n01 a viz Kerzu : Mélanie JOUITTEAU, yezhouriez, klaskerez(CNRS),\n22 a viz Kerzu : Fanny CHAUFFIN, kazetennerez, kelennerez,\n26 a viz Genver : Erell COUPIER, Kuzul Meur Penn Ar Bed,\n9 a viz Meurzh : Fransez FAVEREAU, diwar-benn e levr diwhezañ,\n30 a viz Meurzh : Laëtitia FITAMANT, keleierez e Radio Kerne,\n20 a viz Ebrel : Yann GERVEN, skrivagner ha yezhadurour,\n18 a viz Mae : C’hoariet ’eo bet !\n8 a viz Mezheven : Annie COZ. skrivagnerez.\nAbadenn an 8 a viz Mezheven gant Annie Coz\nGant Annie Coz eo bet klozet bloavezh 2017/2018 an abadennoù "Kontañ kaoz".\nN’eo ket c’hoazh gwall fonnus hec’h oberennoù, met n’eo ket souezhus : n’eus ket ken pell-se he deus kroget da skrivañ (un dastumad danevelloù : "Bili er mor", daou romant evit ar yaouankiz : "Milio hag ar viziterien noz" ha "Nolwen, Bim hag al laer", hag un nebeud danevelloù all embannet gant kelaouenn-mañ-kelaouenn).\nHa koulskoude ez eo hi unana eus skrivagnerien vrezhonek prizietañ : meur a wech (2011, 2012 ha 2013) Priz kentañ Kevredigezh Breizh Kêr Redon, Priz kentañ Kenstrivadeg danevelloù Al Liamm 400, Priz levr faltazi FR3 (prizioù), Priz lennegel Ti-Kêr Gwened.\nAn dud a oa deuet da gejañ ganti d’ar Gwener 8 a viz Mezheven o doa gallet ober un tamm anaoudegezh gant bed kevrinus ar c’hrouiñ lennegel… Gant pozioù eeun ha plaen he doa displeget penaos, war-lerc’h ur remzad a gelennerez war an alamaneg, e oa aet gant ar c’hoant didrec’hus da adperc’hennañ yezh he zud… peogwir e oa lakaet en entremar gant an digempouez a oa etre an daou sevenadur e oa bet maget ganto… hag ivez penaos e oa bet adkavet ganti gerioù he bugaleaj er c’hentelioù noz ha kentelioù ar Skol Veur pa oa-hi o prientiñ an Aotreegezh war ar Brezhoneg.\nDiskuliet he deus penaos e teu an awen dezhi : bep taol e krog an traoù gant un darvoudig eus ar vuhez pemdeziek a sach hec’h evezh : ur munud, un disterdra, un arabenn… Alese e krog hec’h ijin da sevel deroù un istor a zibun war-lerc’h buan-tre kerzh he c’hendarvoudoù betek an dibenn… Bez’ e c’hell chom diharz e-pad pemp eurvezh pe muioc’h dirak touchennaoueg hec’h urzhiataer evit skrivañ un danevell eus an eil penn d’egile.\nDispleget he deus penaos e oa deuet dezhi mennozh ar romant "Milio hag ar viziterien noz" : poubellennoù leun betek re dirak he zi. Diwar ar munud-mañ eo diorroet un itrik polis n’he deus netra da welet, evel-just, gant ar fed e-unan…\nUr gejadenn blijus-kenañ eo bet da echuiñ program ar bloavezh… peadra da reiñ c’hoant da begañ an abretañ posubl gant an obererezh e penn kentañ ar bloavezh ’zo ’tont.\nAbadenn an 20 a viz Ebrel gant Yann Gerven\nUn ugent bennak a dud a zo deuet, d’ar Gwener 20 a viz Ebrel, da gejañ ouzh Yann GERVEN, romantour ha yezhadurour brudet e bed ar brezhoneg.\nUr bern goulennoù ’zo bet savet outañ, ha pep hini a zo distroet d’ar gêr gant e lodenn a respontoù.\nPenaos e teu da Yann GERVEN mennozhioù e skridoù ? Peurliesañ e-pad an devezh, e-kreiz e labourioù dorn…\nPegoulz e skriv ? Diouzh an noz, e dibenn an endervez. War baper e skriv da gentañ, gant ur c’hreion, evel gwechall ! War-lerc’h e adskriv pep tra gant an urzhiataer… evit mont war-raok gant labour an embanner.\nPenaos e ra evit skarzhañ kuit ar vioù koukoug ? Evel al lodenn vrasañ eus ar skrivgnerien : fiziañ a ra e labour d’unan all…\nHa penaos e skriver ur romant polis ? Ouzhpenn ijinañ tudennoù hag an darvoudoù ma kemer ar re-mañ perzh enno, eo dav kaout memor ha poell evit bezañ gouest da zibunañ, heuliadoù a c’heller reiñ kred dezho, d’ar fedoù bet kontet a-raok… Ha dav eo ivez silañ amañ hag ahont "merkoù" a c’hello lakaat al lenner war an hent da ziskoulmañ steuñvenn an istor !\nHag e kav atav ar gerioù da gontañ ar pezh a fell dezhañ ? N’en deus ket ezhomm ijinañ gerioù. Preder ha krouiñ a ra e brezhoneg, ha gerioù a-walc’h en-deus berniet abaoe e vugaleaj…\nHa derc’hel a raio da skrivañ kentelioù yezhadur evit ar sizhunieg "Ya" ? Ya ! Rak divent eo al labour war an dachenn-mañ, ken pounner eo levezon ar galleg war brezhonegerien an amzer a-vremañ !\nUr gejadenn ouzh un den meur eus bed ar brezhoneg, met ur gejadenn leun a eeunded !\nAbadenn an 30 a viz Meurzh gant Laëtitia Fitamant\nPaseal un eurvezh hanter o kontañ kaoz gant Laetitia FITAMANT a zo klevout komzoù leun a sederoni, zoken pa stager gant sujedoù "bubuik" a laka tud ’zo da abegiñ, da fuloriñ hag o imor da drenkaat…\nPetra, da skouer ?\nAr pouez-mouezh ? Hervezi n’eus ket unan a vefe gwiriekoc’h evit egile. Meur a bouez-mouezh a zo e Breizh, ha kement a zoareoù-kaozeal brezhoneg hag a vrezhonegerien. Lâr a ra e cheñch-hi he fouez-mouezh (hep gouzout dezhi, peurliesañ !) hervez an hini m’emañ o kaozeal gantañ pe ganti…\n"N’eo ket ar memes brezhoneg !" ? Evel-just, n’eo ket hi evit nac’hañ ez eus bet alies, hag ez eus c’hoazh, begadoù dichek a seurt-se taolet gant brezhonegerien a-vihanik d’an nevez-brezhonegerien a zo o klask mont daveto gant o brezhoneg diasur… Met lâr a ra ivez ez a tamm-ha-tamm da get seurt doareoù-bezañ ha doareoù-ober dre ma ’z a war greñvaat barregezh hag asurded an nevez-brezhonegerien, ha war vihanaat ar vezh bet sammet war chouk ar Vreizhiz, ha dreist-holl ar vrezhonegerien a-vihanik. "Gounezet o-deus un tamm fiziañs en-dro" evel ma lavar-hi.\nEvit se, e nac’h ket pegen diaes e c’hell bezañ "mont war-raok" an deskidi gant ur yezh evel ar brezhoneg na vez ket klevet ken war ar pemdez el lec’hioù foran… hag e oar ivez, dre an atersadennoù a gas da benn, pegen don eo gouli troc’h treuzkas ar yezh eus ur rummad d’egile.\nNeuze, eus pelec’h e teu dezhi kement a asurded dibres ? Diouzh pinvidigezh an eskemmoù a skoulm gant an dud (diniver) aterset ganti evit magañ abadennoù Radio Kerne. Lâr a ra ez eo bet, abaoe deroù he labour e Radio Kerne, hag e chom c’hoazh, ur blijadur dibaouez. Ha ma c’houlenner diganti petra eo an diaesañ en he micher e teu, war mod ar fent, respontoù dic’hortoz a-walc’h : "chom hep digalonekaat pa soñjer en niver bihanoc’h-bihanañ a dud gour a c’heller c’hoazh enrollañ hiziv an deiz", pe "chom hep treiñ da sot pa soñjer er sujedoù a ranker lezel a-gostez pa n’eus brezhoneger ebet da zegas skiant warno." N’eo ket trenk na dizesper tamm ebet seurt pozioù… Ne reont nemet livañ pegen divent eo niver ar sujedoù a c’heller mont ganto dre ar brezhoneg…\nUn eurvezh hanter o kontañ kaoz gant Laetitia FITAMANT… hag ez eer gant ur spered seder war hent implij ar brezhoneg…\nAbadenn an 9 a viz Meurzh gant Fransez Favereau\n"N’eus tra ebet a ya da goll, n’eus tra ebet a vez krouet, treuzfurmet e vez pep tra." Bez’ e c’heller lavarout ez eo ar c’hrennlavar-mañ (a lârer bezañ bet ijinet gant LAVOISIER) a zo bet lakaet splann gant ar brezegenn a zo bet kinniget gant Frañsez FAVEREAU d’ar Gwener 9 a viz Meurzh dirak selaouerien niverus (25 anezho), bras o evezh ha dedennet-kenañ. Ma ! Evel-just, n’eo ket eus kimiezh, nag eus fizik, en deus-eñ komzet, met kentoc’h eus yezhoniezh, hag eus geriadoniezh evit bezañ resisoc’h. Tem e brezegenn ? Niver stank ar gerioù galianek a vez kavet en darn vrasañ eus yezhoù Europa, ha bev pe varv e vefent… A-drugarez da beseurt lezenn-yezh ? An eskemmoù a vez etre pobloù a ra gant yezhoù disheñvel an eil re diouzh ar re all a laka gerioù ur yezh ’zo da vezañ implijet gant ur yezh all… Kement-mañ a zigas cheñchamant da furm ha ster ar gerioù-se, evel-just, met chom a ra ganto roudoù o gwrizioù, ur seurt sichenn a orin… Pedet en deus Frañsez FAVEREAU e selaouerien da wiriekaat talvoudegezh al lezenn-se o lakaat kichen-ha-kichen gerioù a seblant bezañ disheñvel da vat an eil re diouzh ar re all evel, da skouer, ar ger arabek "cheik" hag ar gerioù gallek ’chèque" ha "échec". Peseurt sichenn voutin a zo ganto ? Ar galloud ! Galloud an ozhac’h ("cheik"), galloud an hini en deus arc’hant (an hini a ra ar "chekenn"), ha koll ar galloud ("échec"). Diwar patrom un nebeud skouerioù kerentiezh a seurt-se etre gerioù yezhoù disheñvel, eo deuet en-dro Frañsez FAVEREAU war ar pep pouezusañ eus e brezegenn : niver stank ar gerioù galianek, pe hengeltiek, e yezhoù a bep seurt. E-touez ur bern skouerioù all, diwar ar ger hengeltiek "camb-", a dalvez kement ha "krommenn", pe "krommell", en deus-eñ lakaet e selaouerien da raktañva ar pezh a c’hell bezañ "imram" (d.l.e. "beaj leun a zistroioù hag a avanturioù") ur ger-sichenn (pe "etimon") a-dreuz yezhoù ha danvezioù a bep seurt : eus ar ger gallek "camion" d’ar ger brezhonek "kamm" hag anvioù-lec’h evel "Cambridge" e Breizh-Veur, "Chambord" e Bro-Frañs pe, e Breizh, e Plogoneg, ar gêriadenn "Camasquel". (-"Camion" : "Karr-samm". Hiziv evel derc’h, ur c’harr-samm a zo ur c’harbed da dreuzdougen marc’hadourezhioù. Seurt karbedoù a zo hiziv akipet gant ur c’heflusker, met n’eo ket bet atav e-giz-se, anat eo ! Er penn kentañ e veze graet gant ar ger-se evit kaozeal eus ur c’harr-dorn, gant brec’hioù-karr koad kammet. Ur "trok ster" eo (pe ul "ledanvad"), d.l.e. un doare-lavar da lakaat da gompren emeur o kaozeal eus un hollad (ar c’harbed) o venegiñ nemet un tamm, un elfenn, eus an hollad-se (brec’hioù-karr ar c’harbed). Dalc’het eo bet da implij, a-hed ar c’hantvedoù ha mont-war-raok an teknikoù, ar ger "camion" evit lavar kement hag ur c’harbed (gant pe hep brec’hioù-karr koad kammet !) da dreuzdougen marc’hadourezhioù.\n"Kamm" : n’eo ket eeun, a zo aet kromm.\n"Chambord" : a veneg kornblegenn, kammdroienn ar stêr a red a-dreuz an dachenn zouar a zo deuet da vezañ kumun Chambord.\n"Cambridge" : ar pont war gornblegenn ar stêr.\n"Camasquel" : "kammaskell". "Askell" a vefe amañ da vezañ komprenet evel "lodenn gostez un dra bennak". Neuze, "kammaskell" a dalvez kement ha "kammdroienn al lodenn gostez". Amañ e ra anv eus un dachenn zouar.) Dre ur bern skouerioù all, evel an hini a laka kichen-ha-kichen Kêr Milan (Milano) en Italia ha Kumun Mêlan e Breizh, pe c’hoazh gerioù evel "dour" e brezhoneg, "dwr" e kembraeg ha "douve" e galleg, en deus Frañsez FAVEREAU diskouezet da vat ez omp-ni, e Breizh, gras d’ar binvioù-kompren roet deomp gant ar brezhoneg, ar re ampartañ evit lakaat splann orin ur bern gerioù implijet gant yezh-mañ-yezh en Europa. Gwall sirius tout an traoù-se, a lârit c’hwi, ha sur-tre un tamm mat torr-penn ! Tamm ebet ! Ouzhpenn bezañ ur mailh war ar geriadoniezh ez eo ivez Frañsez FAVEREAU ur c’honter a-feson. Ha gouzout a ra penaos displegañ en un doare simpl, leun a virvilh hag a livioù, traoù a seblant dic’hras.\nAbadenn ar 26 a viz Geñver gant Erell Coupier\nDesket eo bet brezhoneg ganti er skol, e Bro-Dreger, met n’he doa ket soñj tamm ebet labourat un deiz evit ha gant ar brezhoneg. Goude bezañ bet paket ar vachelouriezh ganti e oa aet war studioù kêraozañ, e-pad pemp bloaz, ha war an dachenn-se he deus labouret evit ar c’humunioù e-pad un nebeud bloavezhioù. Ha bet eo bet ivez d’an estrenvro da lakaat he deskamant hag he skiant-prenet e servij poblañsoù Bro Vaoritania, da genurzhiañ ha seveniñ raktresoù a zo a-bouez evit seurt broioù : kleuziañ puñsoù, sevel skolioù, stankelloù… Abaoe 2014 emañ-hi o labourat evit Kuzul Departamant Penn-ar-Bed war ur post n’eo ket bet krouet kalz anezho gant ar velestradurezh : ober war-dro diorren ar brezhoneg. Labourat a ra ’ta gant a bep seurt tud ha kevredigezhioù a zo o vagañ raktresoù war yezh pe sevenadur ar vro : resisaat ar mennozhioù, prientiñ an dielloù melestradurel hag an doserioù da reiñ d’an dilennidi a-raok votiñ ar skoaziadoù… An dud deuet da gejañ ganti e Plogoneg o deus bet tro da zizoleiñ tachennoù pennañ ar brastres a zo bet douget gant Departamant Penn ar Bed evit diorren implij ar Brezhoneg : an divyezhegezh abred, ar c’helenn d’ar vugale koulz ha d’an dud deuet, al liammoù etre ar remziadoù… Hag ouzhpenn eo bet an degouezh da gejañ gant ur vaouez yaouank mennet gant he c’hefridi a vremañ hag a oar lakaat e damani he labour a-vremañ ar skiant bet prenet ganti diouzh he micherioù kent... Trugarez vras dezhi da vezañ deuet da baseal ur frapad amzer ganeomp!\nAbadenn an 22 a viz Kerzu gant Fanny Chauffin\nUr burzhud eo Diwan". Gant ar gerioù-mañ e vez komzet a-wechoù diwar-benn an hentenn deskadurezh-mañ roet lañs dezhi daou-ugent vloaz ’zo.\nMa reer kred d’ar pezh a lavar ar geriadurioù ez eo ur burzhud un darvoud mat a greder ez eo c’hoarvezet a-drugarez d’ur skoazell dreistnatur ha na c’heller displegañ en un doare skiantek ha poellek. Koulskoude ez eo gant kalz a skiantelezh hag a boellegezh he deus Fanny CHAUFFIN komzet deomp diwar-benn skolioù an hentenn-mañ.\nN’eo ket bet re ziaes dezhi diskouez ez eo bet o c’hrouidigezh, e 1977, hag o fadelezh betek bremañ un "darvoud mat" evit an dud a ra gant ar brezhoneg hag evit ar vro dre vras :\nbrezhonegerien a-vihanik a zo bet adarre dibaoe, hag a zo bremañ ingal, pa oa bet troc’het treuskas ar brezhoneg a gerent da vugale abaoe degadoù a vloavezhioù…\na-drugarez d’ar "skouer vat" roet evel-se (marteze e vefe hañvaloc’h ouzh ar wirionez lavar "gant an aon da goll re a skolidi"…) eo bet krouet da heul klasoù divyezhek e div hentenn "ofisiel" ar gelennadurezh : Skolioù ar Stad hag ar Skolioù Kristenn ;\nun ekonomiezh a zo diwanet, gant kantadoù a implijoù, dougenet gant oberiantiz ar skolioù o-unan hag an holl ensavadurioù, kevredigezhioù, embregerezhioù, aozadurioù a bep seurt a labour tro-dro dezho pe evito…\nul lamm war-raok ramzel a zo bet lusket d’ar yezh hec’h-unan ha d’ar mod d’he c’helenn pa oa bet ret, a-hed ar bloavezhioù o vont gant o red hag ar vugale o tremen d’un eil glas d’egile, meizout danvez ar c’hentelioù.\nN’eo ket bet re ziaes ivez da Fanny lakaat da gompren n’eo ket "dre vurzhud" (d.l.e. " a-drugarez d’ur skoazell dreistnatur ha na c’heller displegañ en un doare skiantek ha poellek") ez eo bet graet kement-se, met diwar labour divent an "difraosterien" : kerent ret dezho, ouzhpenn bezañ tad ha mamm, pleustriñ a-youl vat micherioù a bep seurt, kelennerien a ouie ivez bezañ arzourien…\nHa war-lerc’h ez eo bet dielfennet petra oa "danvez ar burzhud" :\ndisoc’hoù eus ar re wellañ en arnodennoù (dreist-holl ar vachelouriezh)…\nevit ar skolidi, ur varregezh splann war an deskiñ yezhoù…\nur varregezh a c’hell ober ur foeter broioù dispont eus pep skoliad… ha niverus a-walc’h an dud bet skoliataet e Diwan hag a zo bremañ staliet en estren vro…\nur c’helenn war an danvezioù ofisiel kemmesket gant tañva an arzoù…\nha rak-se, ur c’houested da grouiñ digustum e bed ar skolioù : skrivagnerien (15 levr skrivet dindan 15 vloaz, gant 18 skrivagner dindan 18 vloaz), sonerien, aktourien, kanerien…\n… ha daoust da-se, ul live yezh war ar brezhoneg na vefe ket atav eus ar re gentañ !\nMuioc’h evit dielfennañ an amzer dremenet hag an amzer a-vremañ a zo bet graet gant Fanny. Displeget he deus ivez ar pep retañ evit ma kendalc’ho an traoù da vont war an ton uhel-mañ hag evit gwellaat ar pezh a zo da rebech :\nlabourat da vat war ha gant ar c’hleweled, ha n’eo ket hepken war ha gant al lennegezh dre-skrid...\ndiorren, er-maez eus ar skolioù, rouedadoù evit ober gant ar brezhoneg...\nderc’hel da reiñ, er c’helenn, ur plas bras d’ar c’hrouiñ war an arzoù...\nlakaat an hengoun dre gomz "en e zilhad Sul"…br>\nSetu un eurvezh hanter a zo aet buhan da-benn, hag ur bern traoù a oa da zeskiñ war ur sujed e vez komzet kalz diwar e benn hag a chom koulskoude gwall zianav.\nAbadenn ar c’hentañ a viz Kerzu gant Mélanie Jouitteau\nUnan war’n ugent e oamp, deuet da "gontañ kaoz" gant Melanie. Eüruzamant e oa bet cheñchet sal ganeomp ! An hini omp boas d’ober ganti a vefe bet re vihan… Ur frapad amzer blijus hon eus bevet asambles. Ha gant ma ’z eo Melanie "tik" gant a bep seurt munudoù a sell ouzh doare-mañ-doare da lavar tra-mañ-tra e lec’h-mañ-lec’h, hon eus bet, diwar goulennoù graet ganti, ar blijadur da glevout, o tont diouzh "skiant-prenet" hini pe hini ac’hanomp, hervez e gumun orin pe an hini m’emañ o chom enni, evezhiadennoù a bep seurt war droioù-lavar, doareoù da sevel frazennoù… Enskrivet he deus, war he lec’hienn "Arbres", disoc’hoù an eskemm-se hag ivez diskoulm goulennoù a oa chomet direspont ("dour tomm" pe "dour domm" ?). Bez’ e c’heller mont da sellet outo war ar chomlec’h-mañ : ARBRES (War al lec’hienn "Arbres e c’hell pep hini krouiñ ur gont hag ouzhpennañ traoù, pe kinnig difaziañ tra-mañ-tra) Nann, nann ! Ne oa ket torr-penn tamm ebet ! Ar c’hontrol-bev ! Un teuzac’h e oa saourañ blaz furmoù brezhonek gwriziennet don ’barzh buhez hag istor kumunioù ha teroueroù liesseurt… Laret he deus Melanie e plijfe dezhi dont en-dro, gant ul listennad traoù resis da c’houlenn… Rakwelet ’vo an dra-mañ e penn kentañ ar bloaz a zeu (ar bloaz-skol, evel-just, d.l.e. e miz Gwengolo 2018). Met, ’benn ar fin, ar brasañ plijadur a zo bet stadañ en em gomprene an eil re hag ar re all, forzh peseurt brezhoneg lec’h-mañ-lec’h a oa ganto… ar pezh na souezhe tamm ebet ar yezhourez Melanie, hag e tisplegas-hi ne oa netra normaloc’h pa oa ar brezhoneg ur yezh, gant furmoù liesseurt evel-just (evel an holl yezhoù !), met gant ur framm ("eskern" a blij dezhi lavar) a vez kavet en holl broioù ma komzer brezhoneg enno.\nAbadenn an 10 a viz Du gant Tudi Creguer\nPeadra a oa da dremen ur frapad mat a amzer blijus o trailhañ kaoz gant Tudi CREQUER a zo kazetenner e R.B.I./O. abaoe miz Genver 2016.\nHa peadra da zeskiñ ivez :\npenaos, ha war peseurt danvezioù, e vez stummet an danvez kazetennerien er skolioù uhel ma vez kelennet enno ar vicher-mañ ;\npetra eo buhez ur c’hazetenner dre-gomz a ginnig keleier ar mintin da 6e15, pe abretoc’h c’hoazh… -penaos e vez prientet ur gazetenn dre-gomz…\nHa tout an traoù-se a zo bet diskuliet gant feiz gwellwelus ha seder ur brezhoneger yaouank a wel bemdez war an dachenn n’eus netra efedusoc’h evit ledanaat implij ar brezhoneg eget ober gantañ bemdez, e pep-lec’h gant ar muiañ a dud posupl.\nUn testeni kalonekaus ha frealzus evit an holl dud a striv evit deskiñ yezh hor bro hag ober ganti !\nAbadenn an 20 a viz Here gant Alexis Belbeoc’h\nUn triwec’h den bennak, hag en o zouez "pennoù nevez", o doa heuliet Alexis BELBEOC’H a-hed straedoù, banelloù ha plasennoù Douarnenez d’ober anaoudegezh gant lec’hioù-ardamez buhez ar gêr n’eus ket pell ’zo c’hoazh...:\nar friturioù ma veze fardet enno pesked-mir,\nar stalioù a werze peadra d’ober stronk da voueta hag a bep seurt dafar da besketañ,\nan nezerezh a wee rouedoù,\nostalerioù ar porzh, a oa e gwirionez pennsezioù skipailhoù ar bigi-pesketañ, lod anezho o vezañ dalc’her kevrannoù bigi ’zo,\nporzhiouigoù, a oa sko ouzh meur a di-pesketour, e-lec’h ma veze koueziet ar rouedoù hag an dilhad-labour o soubañ anezho e-barzh dour-sal lakaet da virviñ gant kachou teuzet ennañ,\nBod ar Vartoloded, skrivet war e dalbenn ar ger-stur "Doue, Enor hag ar Vro". Sachet e oa bet ivez evezh ar valeerien war dreuzfurmadurioù graet da lec’hioù ’zo a-feur ma kreske ar gêr hag obererezh hec’h annezidi :\nur voger-harp, ma veze n’eus ket pell ’zo c’hoazh lipet he diaz gant gwagennigoù al lanvioù uhelañ… pa ’z eo bremañ hedet gant asfalt ur straed…\nfraost greantel ur fritur, bet savet e-lec’h ma oa a-raok poul-kannañ pennañ ar gêr,\nur park-lec’h, ma c’heller ijinañ dindan e bavezioù traezh an aod…\niliz orin ar barrez, deuet da vezañ chapel Santez Elena, met dalc’het ganti daoust da bep-tra hec’h annezad pennañ : Santig Du !\nAbadenn ar 7 a viz Ebrel gant Ronan Hénaff .\nLakaat brezhonegerien a bep seurt da gejañ ha da eskemm : setu amañ pal pennañ an abadennoù "Kontañ Kaoz". Tapet, ha tapet mat ar pal-se e-pad an abadenn a zo bet d’ar Gwener 7 a viz Ebrel (2017). Pedet e oa bet Ronan HENAFF. Paotr Lokorn eo eñ, bet ganet ouzhpenn 80 vloaz ’zo, hag ar Brezhoneg e yezh kentañ, evel just. Soubet eo bet ar perzhidi ’barzh ar Brezhoneg evel ma oa komzet el lodenn gentañ ar c’hantved diwezhañ, ur yezh yac’h ma ouie an dud a gomze anezhi lavarout pep tra ganti ha drezhi, ur yezh ken pinvidik ma lakae aes an dud da grouiñ gerioù nevez pa veze ezhomm. Ha chomet ar binvidigezh-se gant Ronan, hag hen roet en deus sklaer da c’houzout p’en deus displeget e kave direizh klevout tud ’zo ober gant ar ger "sokial", a sone "gallek" betek re evitañ, pa ’z eus unan all : "kevredadel", krouet a-ziwar gerioù a-viskoazh : "kevre" ("unvaniezh tud"), "kevredad" (bodad lies den a laka, pe a zo ganto, traoù e boutin").\nFromus e oa ivez evit an holl e glevout kontañ penaos e oa deuet gantañ e gerioù gallek kentañ, penaos e veze degemeret ar vugale, ganto nemet ar Brezhoneg, e skol ar vourc’h, penaos e klaske pep hini en em zisober, dre flatrañ pe pechañ e vignoned, eus ar "vuoc’h" peb tro ma tischañsfe bezañ tapet o kaozeal e Brezhoneg.\nAbadenn ar 17 a viz Meurzh gant Alexis.\nDedennus-tre ha divoutin eo bet abadenn Kontañ Kaoz ar 17 a viz Meurzh (2017).\nAlexis BELBEOC’H en deus kinniget e zastumad priaj poblek (an hini ne gaozer kalz diwar e benn) : pezhioù krag, pri gwerniset ha failhañs (ar re-mañ ar re niverusañ a vez kavet bremañ rak ne oant ket implijet war ar pemdez – ha gant-se riskloù bemdeiz da vezañ torret - met kentoc’h diskouezhet war listrieroù d’ober brav ’barzh an tiez).\nDispleget eo bet gantañ penaos e oa bet ganet, war ribl an Oded e Lokmaria, ur gwir "stil-Kemper" rak, ma oa renerien ar poderezhioù o tont eus diavaez-bro, ar vigerourien, en o zouez al livourien, a oa, int eus ar vro. Hag e c’heller lavarout emañ ar "stil-Kemper"-mañ, gant e dresoù hag an doare d’o zresañ, un testeni dibar eus estaol delvel ha faltazi Bretoned an tri c’hantved paseet.\nAbadenn ar 27.01. gant Maryvonne :\nGraet eo bet goulennoù outi... Perak ? Emañ-hi o vont da vezañ aterset evit ur pennad-skrid war pajenn ziwezhañ ar gelaouenn sizhuniek "YA".\nHa gant ma n’eo ket hi boas da respont evls-se war ar prim da c’houlennoù a vefe graet outi, e fell dezhi "pleustriñ" un tammik a-raok.\nAn dud a lenn "YA" a anavez mat ar bajenn-mañ.\nKinniget ’vez warni, pep sizhun, ur Vrezhonegerez pe ur Brezhoneger. Goulennoù a-bep seurt a vez graet outi/outañ.\nEvel-just, ez eo dre benn abegoù resis e vez kinniget tud ’zo war ar bajenn-mañ,\npeogwir e vez sevennet ganto un obererezh heverk bennak,\npeogwir an obererezh-mañ en deus un dra bennak da welet gant ar brezhoneg...\nAterset e vo Maryvonne peogwir e kemer perzh e labour "Levraoueg Komzet" Kemper, a zo ur gevredigezh a enroll levrioù evit an dud na c’hellont ket lenn (peogwir int dall pe teñval o gweled). Evel-se eo deuet dezhi ar mennozh da enrollañ levrioù skrivet e Brezhoneg, n’eo ket epken evit tud na welont ket pe a wel fall, met dreist-holl evit an holl Vrezhonegerezed ha Brezhonegerien, ganto ar Brezhongeg o yezh gentañ met na ouzont ket lenn en o yezh vamm.\nSetu : traoù dedennus-tre da c’houlenn outi... ha da zeskiñ diganti.\nUn nebeut skouerioù eus ar goulennoù graet d’an dud aterset gant "YA" :\nNv 604, 06 a viz Genver 2017. Paotr aterset : Erwan Ar Berr, Rener nevez Skolaj Diwan Kemper.\nPenaos e teuer de rener skolak ? Comment devient-on directeur de collège ?\nPetra eo an eñvorenn he deus merket ac’hanoc’h ar muiañ ?\nPeseurt bro ’pije c’hoant da weladenniñ ?\nPeseurt meuz a rit p’en em lakait de geginañ ?\nPetra eo ar c’hennlavar a blij deoc’h ar muiañ tout ?\nDa biv e kasfec’h ul lizher klemm ha perak ’ta ?\nPehini eo ar gentel bouezusañ da reiñ d’ar vugale hiziv an deiz ?\nPetra ’zo, er bed tro-dro deoc’h, ha ne gomprenit ket, ho pije c’hoant e vefe displeget deoc’h ?\nPehini eo, hervezoc’h, talvoudusañ ijinadenn Mab-Den ?\nDa beseurt goulenn ’ho pije c’hoant da respont "Ya" ?\nNv 601, 16 a viz Kerzu 2016. Plac’h aterset : Maiwen Mercier, studierez, o prientiñ un D.U.T. "Carrières Sociales", c’hoant ganti labourat gant ar vugale, ar grennarded, an dud ampechet, ar re gozh, an dud dilojeiz...\nPenaos e tro ar studioù ganeoc’h ?\nPerak ho peus c’hoant labourat gant bugale, krennarded, tud ampechet, tud kozh, tud dilojeiz... ?\nGouzout brezhoneg ha gouzout seniñ a dalvezo deoc’h evit al labour-se ?\nPetra ho peus c’hoant da zegas d’ar re-se ?\nE pelec’h e vo an dazont evidoc’h ? E bannlev ur gêr vras ? En ur vro all ? E breizh ?\nPeseurt lec’h ho pije c’hoant da reiñ da anvezout d’ar re all ?\nPetra a blij deoc’h ober evit cheñch soñjoù goude ur frapad labour tenn ?\nBon ! N’eo nemet skouerioù ! Deomp-ni da ijinañ goulennoù a bep seurt... a denno d’al levrioù mouezhiet... pe get...\nEvit kaout soñj :\nabadenn ar 16 a viz Kerzu ! Gabi n’eus kinniget selaou, en ur lenn, ur pezhig skrivet gant Youenn BRUSK : "Teñzor Kêr Is".\nd’ar 25 a viz Du eo bet c’hoariet gant unan eus a c’hoarioù ijinet gant Sten CHARBONNEAU : Klask ar ger.\nd’ar 4 a viz Du, eo bet lakaet gant Gabi un dek bennak a dud da selaou enrolladurioù eus pezhioù teatr bet skrivet gant P.J. HELIAS.\nhag e miz Here e oa bet un abadenn dedennus etrezomp ivez!\nAbadenn an 23 a viz Gwengolo gant Fañch DUROS.\nBiskoazh ne oa deuet kement a dud d’un abadenn ‘’Kontañ Kaoz’’. Dav eo lavarout e oa brav an amzer… hag e oa bet rakwelet un abadenn ‘’er-maez’’, da heuliañ Fañch DUROS a-dreuz parkeier ha klask hag anaout plant gouez ar vro, hag ivez menegiñ o ferzhioù evit a sell an apotikouriezh.\nA bep seurt perzhidi a oa : tud hag a ouie dija kalz a draoù war an danvez, ha tud na ouie tra… Met evit an holl ez eus bet traoù nevez da zeskiñ.\nMeneget eo bet da skouer “Damkaniezh (pe ‘’teori’’) ar sinadurioù” a ginnig e embann ar plant, mod pe vod, ha pa vefe dre o furmoù, o c’hwezh, o blaz… pe un dezverk bennak all, peseurt talvoudegezh a c’hellont kaout evit louzaouiñ ha pareañ kleñved-mañ kleñved, gouli-mañ-gouli… pe dont a-benn eus kudenn-mañ-kudenn. Evel-se e vez lavaret ez eo mat “louzaouenn ar gwenilied” (“Chelidonium majus” e latin) evit louzaouiñ an avuad… peogwir eo melen he sun…\nMerzet eo bet ivez pegen divent e oa, hag e chom c’hoazh, ijin ha barzhelezh ar vrezhonegerien pa ‘z eo meno da envel ar plant, ken stank ha liesseurt an anvioù a c’heller ober eus ur blantenn hervez an doare ma seller outi ! Setu penaos e vez graet “aour he zal” eus ar “c’hamamailh” (“Matricaria chamomillia” e latin) gant an dud a zo techet da welout kentoc’h stumm ha liv he bleunioù. Met graet ‘vez “louzaouenn St Yann” gant an dud a zalc’h stad eus mare barr he bleuñv, “tro-heol” gant ar re a arsell he emzalc’h e-kerzh an deiz, “louzaouenn ar mammoù” gant an dud a sell ouzh he ferzhioù kurañ, pe c’hoazh “fanul-gon” dre heñvelder he zrolinenn ouzh ur blantenn all…\nHag echuet eo bet an abadenn gant ur banne rak, tout an dud a oar an dra-se, kerzout en ur brederiañ ha deskiñ a zisec’h ar gourlanchenn !\n20 a viz Du Mélanie Jouitteau\n04 a viz Kerzu Lou Millour, Loïg Jade (Radio Kerne)\n08 a viz Geñver Abadenn lipous !\n26 a viz C’hwevrer Pauline Kerscaven (R.B.I.)\n23 a viz C’hwevrer Gweladenniñ Radio Kerne (5 eur noz)\n11 a viz Meurzh Fransez Favereau\n01 a viz Ebrel Lukian Kergoat\n13 a viz Mae Marivonig Gouerou (Diwan)\n10 a viz Mezheven Sten Charbonneau\nAbadenn an 10 a viz Mezheven gant Sten Charbonneau\nNe oa ket ar wech kentañ da Sten CHARBONNEAU dont da ‘’Gontañ Kaoz’’ e Plogoneg. Ar bloaz paseet e oa deuet dija da ginnig unan eus ar c’hoarioù bet krouet e Brezhoneg gantañ : ‘’Din an dorn’’. Ar bloaz-mañ ez eo ‘’Klask ar ger’’ a zo bet kinniget gantañ. Reolennù simpl tre : pal ar jeu a zo lakaat e genc’hoarierien da gavout ur ger resis… met, evel just, evit luziañ un tammig an afer, ez eus gerioù a zo difennet implij anezho ! Un dek bennak a dud, hag en o zouez bugale a zo bet peurliesañ barrekoc’h evit an dud deuet, o deus lakaet da dalvezout o ampartiz war ar Brezhoneg evit lakaat tud o skipailh da zivinout ar ger da zizoloiñ. Un endervezhiad a zo bet gwall blijus !\nAbadenn an 13 a viz Mae gant Marivonig JEGOU\nMorse c’hoazh ne oa bet ur seurt "kur yaouankaat" gant hon abadennoù Kontañ Kaoz. Nikolas, 10 vloaz, o chom e Gwengad, en doa fellet dezhañ dont da ?eilañ? e skolaerez da vuheziñ abadenn-se. Marivonig GOUEROU, a zo skolaerez e Skol Diwan Kerfeunteun e Kemper, eo a oa bet pedet da livañ berr-ha-berr petra eo ar vuhez pemdeziek en ur Skol Diwan. Sikouret gant Nikolas, a gemere laouen ar gomz, he deus kinniget Marivonig petra eo labour ar skolaerien hag ar skoazellerien, penaos e vez aet gant ar brezhoneg pe ar galleg gant ar vugale hervez ar c’hendivizer emaint o kaozeal gantañ. Komzet eo bet ivez eus ar programmoù hag an ?obererezhioù pedagogel ouzhpenn?, diskouezhet eo bet ar levrioù a vez implijet evit ar c’hentelioù istor, douaroniezh, jedoniezh… Traoù sirius-tre, neketa ? Met n’eo ket ar siriusted digembez gant ar blijadur. Ha plijadur ‘zo bet.\nAbadenn ar 1añ a viz Ebrel gant Lukian KERGOAT\nA-viskoazh eo bet c’hwezhet, ’barzh penn lodenn vrasañ an dud, tan ar c’hoant gouzout hiroc’h diwar-benn anvioù hor c’humunioù, hor c’heriadennoù hag an holl lec’hioù a zarempreder bemdez... Ha n’eo ket niver an dud deuet da selaou Lukian KERGOAT e sal vras Oaled ar Gumun a lakao da soñjal ar c’hontrol. Niverus e oant, ha lod anezho a zeue evit ar wech kentañ. Re verr eo bet an amzer evit dic’hoantañ kuriusted ar berzhidi... Amzer a-walc’h zo bet memestra gant Lukian KERGOAT da gelaouiñ e selaouerien diwar-benn anvioù-lec’h pennañ ar gumun, "Plogoneg" o vezañ an hini kentañ !\nEvit gouzout muioc’h klikit war ar pdf-mañ\nAbadenn an 11 a viz Meurzh gant Fransez FAVEREAU\nMuioc’h eget 20 a dud o doa en em gouchet e sal vihan Oaled ar Gumun evit selaou Fransez FAVEREAU deuet a-ratozh-kaer eus Gwengamp da gejañ gant perzhidi boas an abadennoù ‘’Kontañ Kaoz’’. Ha n’eo ket bet dipitet ar re-mañ. Ouzhpenn da vezañ un den gouiziek war ar brezhoneg dre vras, hag peurgetken war ar c’heriadurouriezh ez eo Fransez FAVEREAU ur c’honter a feson a oar livañ traoù a seblant luziet evel ma vefent ken eeun ha didro hag an istorioù a vez kontet da zeskiñ ar vugale. Ur mailh a zen hag un abadenn eus ar re blijusañ ha dedennusañ !\nKelenner war ar Saozneg e Lise Karaez eo bet ha war-lerc’h war ar Brezhoneg e Skolajoù Gwengamp. Hag e dibenn ar bloavezhioù 1980 ez eas da Skol Veur Roazhon 2 da gelenn war ar yezh hag al lennegezh vrezhonek evel rener an Unvez Klask ‘’Brezhoneg-Keltieg’’. Diaes eo e renkañ en ur rummenn resis ken liesseurt ha disheñvel eo an temoù hag an danvezioù eo boas d’o fleustriñ. . Romantoù en deus skrivet, hag ivez ur bern levrioù all : skridoù-arnod ha skridoù-studi o tennañ d’ar yezhoniezh, d’ar sokiologiezh, d’ar bedagogiezh ha da istor al lennegezh… Savet eo bet ivez gantañ un dorn-levr da zeskiñ Brezhoneg. Met e oberenn bennañ a denn d’ar c’heriadurouriezh. Gouiet en deus tennañ e vad eus ar mare ma oa o labourat evel kelenner e Karaez, e Bro ar Poher, a zo kroazhent gwirion ar broioù ma vez komzet Brezhoneg, evit tañvouesa, diwar komzoù ar Vrezhonegerien, geriaoueg ar yezh pemdeziek. Disoc’h al labour-mañ a zo ur mell geriadur, “Geriadur ar Brezhoneg a-Vremañ”, a zo bet embannet e 1992 hag adembannet meur a wech dibaoe…, ennañ un 50000 penn-ger el lodenn Brezhoneg/Galleg, hag un 40000 el lodenn Galleg/Brezhoneg. Hag evit mont pelloc’h war an dachenn-mañ en deus kaset da benn un oberenn all : “Ar Geriadur Meur”, a zlefe bezañ bet embannet war baper hag el linenn un nebeut bloavezhioù ‘zo dija. Met skoilhoù zo bet… dreist-holl kudennoù teknik. Dav ‘vo ‘ta gortoz un tammik c’hoazh a-raok gallout sellout ennañ ! Da c’hortoz e vo embannet a-raok pell, e Ti Skol Vreizh, ur geriadur bihanoc’h, “Geriadur Bihan ar Brezhoneg Eeun”, ennañ un 10000 penn-ger, ar pep retañ da zeskerien ar skolioù, ha d’ar re all, evit brezhonegañ war ar pemdez (ha sul-gouel ivez !). Ur geriadur nevez eo, adgraet gantañ penn da benn, eus A da Z, a-ziwar e skiant prenet evel kuzulier TES (Ti-Embann ar Skolioù) ha rener skiantel an OPaB (Ofis Publik ar Brezhoneg).\nAbadenn an 23 a viz Chwevrer gant Pauline KERSCAVEN\nN’eo ket c’hoazh gwall gozh anezhi, met n’eo ket evit an dra-se eo chomet berr ar gaozeadenn ganti. Kant dra war’n ugent a zo bet graet ganti dija. Kelaouennerez eo bet, hag ez eo c’hoazh hiziv an deiz, e Radio Breizh Izel, ur vicher ma ‘z eus unan ma kejer un toullad tud, temoù ha degouezhioù disheñvel o pleustriñ warni ! Bet eo bet ivez, e-pad daou vloaz, kenurzhierez ar gwezhiad ‘’Klaskerien ha Treizherien sonjoù’’. Met muioc’h a draoù n’eus bet da gontañ c’hoazh diwar-benn ar veaj a eizh miz bet graet ganti a-dreuz (‘’Treuziñ’’ eo an anv roet ganti d’an abadenn-veajiñ-mañ) Amerika ar c’hreisteiz etre miz Gwengolo 2011 ha miz Mae 2012, diouzh an Arc’hantina er Su (ha dreist-holl ar Patagonia e- lec’h ma vev, abaoe an XIXvet kantved, ur bern Kembreiz dalc’het mort o yezh ganto ) betek ar Vro Golombia er Norzh. Evit ober anaoudegezh gant diventelezh ha diseurtelezh ar bed, a larit-c’hwi ! Sur tre ! Met n’eo ket tout ! Ober anaoudegezh gant broioù, pobloù, sevenadurioù, ha kement ‘zo, evit treuzkas tout ar pinvidigezhioù-se da skolidi klasoù divyezhek a felle dezhi ober. Ha setu, a-hed eizh miz he beaj eo chomet e darempred gant skolidi seizh skol divyezhek, o kas dezho filmoù, fotoioù, skridoù, ha zoken o kontañ kaoz ganto ‘’war eeun’’ dre internet. Prantadoù berr tre, ha n’eo ket diaes komprenn perak : an eur e Breizh n’eo ket tre ar memes hini hag e broioù evel Chile, Bolivia, Perou, Ecuador… An ‘’dilec’hiadur-eur’’ a vez graet eus se ! Ur gwir gannadourez, war gevandir Amerika ar C’hreisteiz, evit yaouankizoù divyezhek Breizh e oa bet Pauline KERSCAVEN. Un dudi eo bet selaou anezhi o kontañ he beaj hag ober anaoudegezh gant gweledvaoù ar c’hevandir-se dre ar fotoioù diniver bet tennet ganti… Peadra da reiñ c’hoant da veur a berzhiad d’ober kement all ha da vont ivez da foetañ broioù tramor…\nAbadenn ar 4 a viz Kerzu gant Radio Kerne : Lou Millour ha Loïg Jade\nEvel just ne oa ket ken stank an dud deuet d’an abadenn “Kontañ Kaoz” eget ar re aet da zañsal gant Raymond LE LANN un tammig pelloc’h er Sal Sokiosevenadurel (un tregont bennak). Met n’eo ket bet kollet o amzer ganto. Zoken ar re a zo boas da selaou ouzh Radio Kerne o deus desket ur bern traoù digant Lou MILLOUR, Renerez, ha Loïg JADE, Prezidant ar gevredigezh a vez o verañ ar media-mañ. Ar radio-mañ a zo, pell ‘zo dija, unan eus radioioù pennañ korn-bro Kemper. Gant tri bann talmoù e c’hell skignañ hec’h abadennoù war un dachenn ken ledan hag hini Mervent penn Breizh, d.l.e. diouzh rakkêrioù Brest betek re An Oriant. Ur souezhadenn all ‘zo bet ivez evit ar berzhidi : estreget brezhonegerien a vez o selaou ingal ouzh Radio Kerne. Tud ‘zo a selaou outi abalamour d’ar sonerezh skignet, ar pezh a laka anezho da zaremprediñ gant ar Brezhoneg, ur yezh ne ouifent ket mod all, marteze, ez eus anezhi… Un dek bennak a dud a ra war-dro mont-endro a radio, c’hwec’h anezho gant ur gevrat didermen he fadelezh, hag ar re all o labourat a youl vat, d.l.e. evel “youlidi keodedel”. Bez e c’heller lavarout emañ Radio Kerne unan eus ar re bouezhusañ e Breizh. Ezel eo ivez eus ur rouedad a radioioù (peder etre tout). Ha gant ma ‘z eus ur c’hazetenner o labourat evit pep hini anezho, al labour kelaouiñ (dastum hag embann keleier) kaset a-stroll ganto a ziskouez bemdez bezañ ledanoc’h, klokoc’h hag efedusoc’h eget hini ar radioioù lec’hel all… Evit peurlipat anaoudegezh ar mont-endro eo bet pedet ar berzhidi da vont betek Ploneiz da weladenniñ ar studioioù. Ar vizit-mañ zo bet deiziadet d’an 23 a viz C’hwevrer 2016, hag an holl a fello dezho kemer perzh a vo degemeret mat !\nAbadenn an 20 a viz Du gant Mélanie Jouitteau\nPlac’h An Naoned eo-hi, o chom bremañ e Lokorn abaoe un nebeut bloavezhioù. Un douzennad a dud a oa deuet da gejañ ganti. Graet o deus anaoudegezh gant al labour ramzel bet boulc’het ganti. War-lerc’h un dezenn war yezhadur ar Brezhoneg keñveriet gant yezhoù all ar bed, emañ-hi o labourat evit ar C.N.R.S. (Imbourc’hva IKER) da vont pelloc’h war an dachenn-mañ. Deskrivañ a ra penaos e ya en-dro ar Brezhoneg diwar an doare ma vez komzet gant an dud m’emañ ar yezh-mañ o yezh c’henidik. Al labour-mañ ez eus tu sellout outañ, ha zoken kemer perzh evit e welaat pe e glokaat, war ul lec’hienn internet anvet ‘’ARBRES’’. Kouviet eo bet perzhidi an abadenn da weladenniñ al lec’hienn. Lavarout a ra Melanie diwar e benn ez eo ‘’gwelloc’h eget dec’h, ha kalz gwasoc’h eget warc’hoazh’’. Ha termeniñ a ra he labour evel hini sevel ur pont etre ar vrezhonegerien, an holl anezho, brezhonegerien dec’h, hiziv ha warc’hoazh, ha klaskerien ar bed war ar yezhoniezh.\nGellout a rit taoler ur sell war al lec’hienn ARBRES pe war he lec’hienn micherel:\n14 a viz Du Yann Fulup Dupuy\n28 a viz Du Gabi Bizien\n12 a viz Kerzu Lukian Kergoat\n06 a viz C’hwevrer Sten Charbonneau\n06 a viz Meurzh Gwenole Guevel\n20 a viz Meurzh Loïg Jade\n03 a viz Ebrel Gi Ar C’horr\n17 a viz Ebrel Martial Menard\n22 a viz Mae Goulwena An Henaff\n11 a viz Mezheven Strilherezh ar Meinhir)\nAbadenn ar 6 a viz C’hwevrer gant Sten Charbonneau :\nKinniget n’eus Sten ar c’hoarioù bet savet gantañ diwar ar skiant-prenet en deus berniet pa oa-eñ kelenner war ar saozneg hag ar brezhoneg. Daou c’hoari a zo bet ijinet gantañ : "Klask ar Ger" ha "Din an Dorn". Pal ar c’hoarioù-mañ (hag a zo skignet ha dasparzhet gant ar gevredigezh "Aplud") a zo lakaat an dud a oar brezhoneg (un tamm bras pe bihan)... da gaozeal.. hep gouzout dezho... daoust ma ne gredont, pe ma soñj dezho n’int ket gouest d’hen ober...\nEus Bro Gemper ez eo Sten. Anavezet mat eo gant selaouerien R.B.I./O. pa ’z e oa, ur pemzek bloaz ’zo, unan eus ar re a gase en-dro an abadennoù brezhonek war gwagennoù ar radio-se.\nAbadenn an 12 a viz Kerzu gant Lukian KERGOAT :\n-Un ugent bennak a dud a oa deuet, d’ar Gwener 12 a viz Kerzu, da selaou Lukian KERGOAT « kontañ kaoz » war Istor ar Brezhoneg. Ha n’int ket bet dipitet da vezañ deuet, ken dic’hortoz, ha pinvidik, eo istor hor yezh a chom c’hoazh, hiriv an deiz, kazimant dianav da lodenn vrasañ ar Vreizhiz… ur yezh a gaver, da skouer, skridoù anezhi war dornskridoù ken lozh ha re ar Grennamzer Uhelañ…\nKomzet eo bet evel-se eus un dornskrid bet skrivet e dibenn an VIIIvet kantved hag a zo miret bremañ e levraoueg Skol Veur Leiden (Izelvroioù). Emichañs emañ o tont eus Abati Sant Gwenole Landevenneg, met ne vezer ket sur. Peder folennad skrid a ya d’ober an dornskrid-mañ, a zo un darn eus un dornlevr mezegiezh anvet « Praecepta medica ». Un dornskrid e latin eo, hag e kaver ennañ gerioù henvrezhoneg end-eeun e korf an destenn, ha n’eo ket evel spisadennoù skrivet e marzoù ar skrid, evel ma c’hoarvez aliesik a-walc’h war dornskridoù ma ‘z eus bet kloer pe venec’h a Vreizh o pleustriñ warno…\nKomzet eo bet ivez eus ar skrivagner brezhoneg kentañ a anavezer e anv : Ivonet OMNES, a skrivas, e XIVvet kantvet, evit aveliñ e benn ha diskuizhañ e spered sur a-walc’h, ar gwerzennoù-mañ war varz un dornskrid ma oa o labourat warnañ : « Me am eus un amourig Joliig Dindan an del(ioù) M’he gwelas » He ya ! Ar venec’h a zo tud ivez !\nBaleet en deus evel-se Lukian KERGOAT e selaouerien a-hed an amzer betek XIXvet kantved an IIIde Republik evit reiñ da anavezout stad-mañ-stad eus emdroadur ar yezh, pe penaos eo bet graet outi (ha graet fall, evit lavarout gwir !) gant kargidi melestradurezh ar Stad, pe gant politikourien ‘zo…\nRe verr eo bet an amzer, evel just, evit disec’hiñ un danvez ken ledan. Hag e chomfe sur-tre peadra da vouetañ c’hoazh un abadenn all, ma n’eo ket div pe muioc’h… Da welout !\n28 a viz Du : abadenn diwar-benn brezhoneg Douarnenez.\nAbadenn ar 14 a viz Du 2014, gant Yann-Fulup DUPUY :\nplijet bras eo bet ar pemzek bennak a dud deuet d’e selaou d’ober anaoudegezh gant ur skrivagner p


Mae | 2011 | Soubenn ar geek\nDielloù evit Mae, 2011\nPosted in Levrioù bannoù-treset on Mae 31, 2011 by geekezig\nSetu an emgann droch raktreset el levrenn a-raok. N’eo ket fall, met reiñ a ra c’hoant debriñ spontus!! Hirig eo an emgann-se (al levrenn a-bezh kazi) a zo e gwirionez ur c’honkour evit aozañ ar gwellañ curry ha gounit neuze ar “royal warrant”, kaout neuze un emglev gant ar rouanez ha bruderezh evelse. Ur prantad un tammig droch a zo gant ar rouanez a seblant jentil spontus hag un tamm foll (n’eo ket dres skeudenn boaz ar rouanez Victoria…).\nAr priñs Soma a chom er vro ha galvet e vez Ciel da Londrez evit un enklask nevez, liammet moarvat gant ur sirk nevez erruet…\nPosted in Levrioù with tags c'hoari, psikologiezh on Mae 31, 2011 by geekezig\nDu bon usage des jeux vidéo a zo ul levr skrivet gant ar piskologour evit ar vugale Benoît Virole. Studiet en deus ivez Harry Potter pe traoù evelse o deus bet ul levezon bras war ur bern bugale.\nDisplegañ a ra el levr penaos ec’h implij ar c’hoarioù video evit sikour bugale gant kudennoù psikologel. Ur benveg dreist eo war a seblant. Da gentañ tout eo ret gouzout eo bet skrivet al levr e 2003 ha kalz traoù a zo cheñchet abaoe e bed ar c’hoarioù video (meneget e vez an MMORPG met buan-ha-buan, ha gizh ar c’hoarioù evit “fiñval” a oa Eye Toy hepken…). Da c’houde eo savet al levr-se pe evit psikologourien o defe diegi da implijout ar c’hoarioù-video pe kerent bugale techet da c’hoari evit kompren gwelloc’h perak e c’hoariont hag all. Ur benveg mat eo evit-se. Da c’houde, evit lennerien eveldon a zo kendrec’het dija n’eo ket gwall dedennus… N’em boa ket dre ret tout an elfennoù evit kompren an tu psikologel hag an displegadennoù diwar-benn ar c’hoarioù a seblante anat. Un dipit neuze, zoken ma n’eo ket fall al levr met ne glote ket ganin pe ar pezh e oan o klask.\nAr golo ‘zo vil ouzhpenn! ><\nPosted in Filmoù on Mae 29, 2011 by geekezig\nA bep seurt traoù em boa klevet diwar film Michael Winterbottom. Aet e oan da ijinañ ur bern traoù hag a-benn ar fin n’eo ket dres memes tra em eus gwelet war ar skramm. Ya, feuls eo ar film ha n’eo ket gwall blijus skeudenn ar merc’hed met just a-walc’h e klot mat gant tudenn Lou. Lou n’en deus tamm doujañs ebet evit ar merc’hed, seblantout a reont ardivinkoù evit esteurel e feulster. Ma, war memes tro eo displijus-tre ar paotr neuze ne vount ket ar film da vont d’ober memestra.\nMe soñje din e oa The Killer Inside Me diwar-benn an doareoù ezhomm da lazhañ met a-benn ar fin e seblant kentoc’h bezañ diwar-benn unan bennak en deus ezhommoù feuls a-fed rev. Ha tro-dro da-se ez eus un degouezh a lak anezhañ da vezañ muntrer. N’eo ket diabeg e vuntroù, prederiet int hag un darn mat a zo evit e wareziñ eñ e-unan.\nMa bon. Mod all eo graet mat aergelc’h ar bloavezhioù 50, gant ar sonerezh hag all. Diskouezet e vez ivez an endro sokial hag ekonomikel ha pegen boutin e oa kaout fliked goubrenet.\nDomaj kenañ eo e vefe lodenn klozañ ar film gant efedoù ispisial dre urzhiataer, n’eus tamm nerzh na from ebet padal e c’hallfe bezañ. Mod all n’eus ket kalz tra da lârat diwar-benn an aktourien a zo mat. Un tammig dipitus eo e vefe ken heñvel an dudenn c’hoariet gant Simon Baker eus Patrick Jane, met bon. Lodennoù zo a zo hirig ivez ha memestra eo un tamm simpl an istor, n’eus ket kalz suspens na netra. Un tammig etre neuze an disoc’h met pas dre ret evit an abegoù a vez meneget dre vras…\nC’hoant ganin sellet ouzh ur film fentus ha skañv em eus tapet Leap Year el levraoueg. Istor ur plac’h yaouank o vont da Iwerzhon evit goulenn digant he mignon dimeziñ ganti. Perak ket?\nSouezhus eo penn-kentañ ar film. Dizoloet e vez neuze Anna, ur plac’h cheuc’h kenañ eus Boston hag he mignon surjian, o klask kaout ur ranndi cheuc’h ha tout. Seblantout a reont bevañ ur vuhez sioul ha leun a arc’hant. Siwazh, pa soñj da Anna e vo Jeremy (he mignon, anat deoc’h!) o sevel ar goulenn hirgortozet, ne ra ket. Mont a ra kentoc’h da labourat en ur zilezel anezhi. Anna a glev komz gant he zad eus un hengoun iwerzhonat, d’an 29 a viz C’hwevrer o deus droet ar merc’hed da c’houlenn dimeziñ gant o dousig (he mamm-gozh defe bet ezhomm d’ober). Dre m’emañ Jeremy e Dulenn ez a Anna d’e heul. Met eveljust n’hall ket an traoù bezañ ken aes-se! Avelaj spontus a zo setu ec’h erru ar c’harr-nij e Bro Gembre. Goude-se e teu a-benn da gavout ur vag pesketaerien da gas anezhi betek Dingle hag all hag all betek Dulenn.\nUn doare Bienvenue chez les Ch’tits eo ar film-se gant klichedoù forzh pegement diwar-benn Iwerzhon hag an Iwerzhoniz. Un tamm torr-penn eo a-wechoù peogwir e seblant gwall giz-kozh ar rakvarnioù-se (tredan ebet, puboù lous, trenoù ur wech bemdez hepken hag all hag all). Deja pa weler “Dingle” a zo un davarn plantet e kreiz neblec’h, moarvat n’eus bet den ebet o vont betek Dingle, n’eo ket divent met ur gêr eo memestra…\nKoublad ar film a zo plijus koulskoude, emdroadur tudenn Anna a n’em adkav rediet d’en em zibab ha da zilezel he doareoù bourc’hizez kêr hag all. Un toulladig traoù fentus pe moutig a zo met re bounner eo an tu “degemer mat e ti ar blouked” evit ma vefe plijus ar film.\nPosted in Filmoù on Mae 25, 2011 by geekezig\nThe Disapperance of Alice Creed a zo dres an doare filmoù a zo plijus da zizoloiñ : budjed bihan tout, senario a-feson, bam, efedus hep na vefe chare tro-dro. Film kentañ ar sevener eo (skrivet en deus ar senario ivez) ha filmet eo bet e Enez Vanav (met ne vez ket merzet, galloud a rafe tremen forzh pelec’h er Rouantelezh-Unanet). Simpl eo an istor : daou zen a skrap ur plac’h yaouank evit goulenn arc’hant digant he zad. Bevet e vo ganto an devezhioù en ur c’hortoz an arc’hant. Ret eo dezho ober war dro ar plac’h ha chom feal d’o raktres. N’eus tudenn all ebet, kazi lec’h ebet estreget ar ranndi e lec’h m’emaint, gwisket a reont memes dilhad ordin, setu n’eo ket ur film a glask sebeziñ gant an arc’hant. Mont a ra mat-tre en-dro an traoù etre an tri aktour, zoken Gemma Arterton (am eus kalz poan o c’houzañv da gustum) ‘m eus kavet kentoc’h plijus. A-fed istor e soñje din e vefe un tammig muioc’h a itrikoù a-berzh Alice. N’eo ket lu penn-da-benn na netra, klask a ra en em dennañ ha tout met n’eo ket hi a ren an traoù kennebeut. Gwirheñvel neuze. Luzietoc’h eo an traoù un tamm ha traoù ‘zo a zo dic’hortoz mik. Ur film efedus ha plijus.\nPosted in Levrioù with tags beajiñ on Mae 24, 2011 by geekezig\nPlijus eo lenn traoù skañv. Traoù diwar-benn an darempredoù o tiwan e-barzh un tren, e-kerzh ur veaj. Plijusoc’h c’hoazh eo lenn seurt levr en un tren! Aketusoc’h e vezer neuze d’an ton a vez implijet gant tud ar wetur-tavarn hag all. Les liaisons ferroviaires a gont ur veaj etre Nice ha Bruxelles. Hir awalc’h eo hag un toullad tud disheñvel a vo gwelet. Enzo ar soner jazz lent, Sam ar merc’hetaer, Rachel ar gelennerez skol-veur met ivez implijidi an SNCF en tren-se pe un den o studial penaos e tiwan an hoal etre an dud. Ne c’hoarvez ket kement-se a draoù a-benn ar fin met gwirheñvel awalc’h eo eus traoù a c’hall c’hoarvezout e-kerzh beajoù en tren. Fentus-tre eo evit ar re a zo kustum un tamm da vont gant an tren. Ul levr skañv dispar evit ur veajig tren e-pad an hañv!\nBuffy bloavezh 8 levrenn 8 : La dernière flamme\nPosted in Levrioù bannoù-treset on Mae 24, 2011 by geekezig\nHa setu echu ur bloavezh ouzhpenn eus Buffy! Ar bloavezh kentañ e stumm bannoù-treset. Da gentañ penn en ur lenn an istor em eus soñjet n’em boa ket komprenet pep tra hag e vefe ret din lenn ar rummad a-bezh diouzh renk (daou vloaz zo eo krog an afer-se ma ‘m eus soñj mat). Da c’houde e kloz goulennoù ha darvoudoù bras ar bloaz en un doare plijus awalc’h. Poan ‘m eus o welet penaos e vo posupl ober al liamm etre Angel ha Buffy er bloavezh a-zeu (gant ar pezh ‘m eus lennet eus bannoù-treset Angel bloavezh 6 evit ar mare) met bon, gwelet ‘vo. Ar pezh a c’hallan lârat deoc’h hep diskuilhañ re a draoù a zo e vo tud trist-tre (me en o zouez!) abalamour d’un dra a c’hoarvez el levrenn-mañ 😦\nBon, ur bloavezh nevez bremañ!!\n(Evit ar re a zo dedennet e vo kinniget en ur c’hortoz ar bloavezh 9 daou levr dastumad Tales of Vampires ha Tales of Slayers gant Panini Comics! Istoriouigoù a bep seurt diwar-benn tudennoù tro-dro da ved al lazherezed hag ar sunerien-gwad int, a galite disheñvel hervez pep istor (senariourien ha treserien disheñvel bep tro). E ya, evel boaz e vefe bet ret din gortoz evit kaout un droidigezh + un embannadur a-feson. Met bon. N’eo ket marv mil den hañ.)


Karoline Auguste Bavaria - Wikipedia\nKaroline Auguste Bavaria\n(Adkaset eus Karoline Auguste von Bayern)\nKaroline Charlotte Auguste von Bayern\nKaroline Auguste Bavaria pe Karoline Charlotte Auguste von Bayern en alamaneg (Mannheim 1792–1873 Wien) a oa ur briñsez eus Bavaria. Merc'h e oa da Masimilian Iañ Jozeb, kentañ roue Bavaria, ha d'e bried kentañ Auguste Wilhelmine von Hessen-Darmstadt.\n1808-1814[kemmañ | kemmañ ar vammenn]\nDimezet e voe gant he zad da 16 vloaz, da Wilhelm Iañ Württemberg, da virout ouzh an impalaer gall Napoleon da rediañ anezhi da zimeziñ hervez e youl, rak a-du gant Napoleon e oa rouantelezh Bavaria, ha plegañ d'an impalaer a ranke Masimilian ober. Goude an eured e lavaras Wilhelm, he fried, dezhi : « Aberzhet omp d'ar politikerezh ». Bevañ a rae pep hini en e du er palez ha ne voe ket sevenet ar briedelezh. Karoline Auguste a dremene hec'h amzer o skrivañ lizhiri d'he breur Ludwig Iañ hag o teskiñ italianeg ha saozneg. Freuzet e voe an dimeziñ gant ar pab Pius VII evit ma c'halljent dimeziñ hervez al lidoù katolik.\nE miz Here 1816 e timezas da Franz Iañ, Impalaer Aostria, roue Hungaria ha Bohemia. A-raok an eured-se e veze lavaret Charlotte anezhi, goude ne voe nemet Caroline.\nDiv wech e timezas Karoline eta:\ne 1808 da Wilhelm, priñs pennhêr Württemberg (1781–1864); e 1814 e voe freuzet an dimeziñ ha ne oa ket bet sevenet;\ne 1816 d'an impalaer santel Franz Iañ, impalaer Aostria ha roue Hungaria (1768–1835).\nBugel ebet n'he doe.\nAdtapet diwar « https://br.wikipedia.org/w/index.php?title=Karoline_Auguste_Bavaria&oldid=1576382 »\nKemmoù diwezhañ degaset d'ar bajenn-mañ d'an 1 Mez 2014, da 22:21.


Beatris Loren - Wikipedia\nBeatris Loren, pe Beatris Bar ( Béatrice de Bar e galleg), marvet en 1076, a voe, dre he dimezioù, markizez Toskana, goude-se dugez Lotaringia Izel. Eil merc'h an dug Frederig II Loren, a oa dug Lotaringia Uhel ha kont Bar, ha Matilda Swabia e oa he mamm.\nBeatris en un dornskrid eus Kronik Domnizo. Lenn a c'haller : "D et Deus in claris cameris tibi stare Beatrix."\nUr skeudenn all gwenn ha du a weler amañ: here\nSiell Beatris war un donezon da iliz San Zeno e Verona e 1073.\nPa varvas he breur Frederig III Loren e voe savet Beatris hag he c'hoar Sofia Bar gant he moereb Gisela Swabia, a oa pried an impalaer Konrad II . En 1037 e voe dimezet da v-Bonifatius III Toskana (war-dro 052), Dug-meur Toskana. Tri bugel o doe:\nBeatris († 1053)\nBonifatius IV Toskana († 1055), markiz Toskana\nMatilda Toskana († 1115), markizez Toskana, dimezet en 1071 da Godefroy III le Barbu, dug Lotaringia-Izel, ha goude en 1089 da Welf IV, dug Bavaria.\nDrouklazhet e voe Bonifatius III en 1052, ha diwar-se e voe lakaet da ren e stadoù he fried da c'hortoz he mab da vout en oad. Met pa varvas he mab e tistroas da Lotharingia-Izel. En 1054 e timezas d'he c'henderv, Godefroy II († 1069), dug Lotharingia-Izel, hep aotre an impalaer Herri III, abalamour ma oa en em savet Godefroy II meur a wech a-raok hag e krede ne vije ket bet roet aotre ebet dezhañ.\nHa setu Henri III da skrapañ Beatris hag he merc'h Mathilde.\nGoude marv Godefroy e tistroas Beatris da Doskana, ma skoazellas ar pab Gregor VII da stourm ouzh ar Sarrasined hag an Normaned.\nBeatrix von Ober-Lothringen Markgräfin von Tuszien\nAdtapet diwar « https://br.wikipedia.org/w/index.php?title=Beatris_Loren&oldid=1950512 »\nKemm diwezhañ d'an 15 C'hwe 2022 da 07:28


Lizerou merquet.— Digoradur al lannéger - Wikimammenn\nLizerou merquet.— Digoradur al lannéger\nQuelennou var labour pé gonnidègues an douar\nlaqueet é Gallec ac e Brezonnec\n◄ Unecved Pennad. — Guergéou ha doaré ober ar sit Lizerou merquet. — Digoradur al lannéger Trizecved Pennad. — Doaré mirout doc’h ar c’hlenvéchou ►\nLIZÉROU MERQUET. — DIGORADUR AL LANNÉGER.\nLacaad perc’hen an douar da c’houzout en dévezo talvoudégues er guellidigues al labour.\nDiscoës dal labourer ar pez a zlé gouzout zi var ben ar gonnidegues ha digas ar gouiegues-zé é bep lec’h.\nAn eb a voasq é velour a zistéra é zouar.\nAl lizérou merquet zo peurvuia a ré ver-amzer ; ancounac’haad a réont da lacad an tiec en eun doaré postec a zo red evid guellaad gonnidégues an douar. A-bel-zo an ancounac’h-zé zo bet discoëzet gât ar ré gouieca : perc’henned an douar hô dijé talvoudégues Lizérou a zrivec’h loas.\nmatreze da zigas padélez al lizérou bétec trivec’h loas, en oc’h derc’hel an tu dhô zerri pa zigouëzo ober, da lavarout, pa falaï an tieguès gât unan dré zivouéri e laboura gât eves.\nGuellidigues ar gonnidegues a zo arzet ivez dré ar Discarg an douar.\nc’hargou stard a zo é meur a fesson var an douar. Né ziscoëzin quet amâ é pé c’hiz ar c’houarnamant alfe biannaad é zispignou, na quénebeut pé seurt danveziou-al chom é meaz ar c’hargou ; discoëz a rin eb quen penaoz ez eo douguet da deurel atao ar vrassa beac’h var an douar. Couscoudé, dré an urz guir ha léal, pep tra en deus dalloudegues a renq diguemérout é lod deus ar beac’h, ha red eo, evit guellaad ar gonnidegues, dissamma an douar ; rac, sulvuia é léqueer cargou var-nan, sulvuia é nem den ar guir-arc’hant diontan, abalamour ma gav lec’h al muioc’h a dalvoudegues. An dra-zé a zo evit eun dra bennag ô virout an tieien da gaout arc’hant da ziguémérout var lévéou izel avoalc’h ; ervez hô ezom.\nCredi eller ma véfé dissammet an douar doc’h lod deus é beac’h, ar vélourien alfent caout quentoc’h gât perc’hennet an douar distolet, lizérou trugarézusoc’h evit hô eassaad béva, guellaad al labour ha cresqui pinvidigues ar vro.\nArzou vrassa zo ô virout gonnidegues an douar da vellad.\nBrema, ar mélour, evel eo bet lavaret, né deus quet dira-z-an amzer padus avoalc’h évit béza c’hoantus da guellad é zouar. En é arc’han ez do quer prim, ma né deus peurliessa nemet trevoalc’h da veva distéric ; penaoz a rafé, pa ziouer dar gonnideien caout arc’han da ziguémérout doc’h hô ezomou, nemet en oc’h paéa lévéou mizus ha goal stard ! A-hend-al, goudé en devesô cresquet dalloudégues an douar, allo mont, pa zigouezo an termen, gât eun al, ma né fel dézâ roei muioc’h dé aotrou. Dré an dra-zé né deus quet calz a c’hallout da zigas treaz en é zouar evit é guellad, na da zizoura ar gé c’hlib, na dober quément tra a véfé red, rac labouret a rafé eb digol, peurliessa evit é aotrou ebquen.\nAn aotrou Kerjégu, pini a rén scol-labour Trévarez, ac em eus anvet c’hoas meur a vech, ô tiguémérout ar c’hélen-zé, en deus roëd dé vélourien lizérou envelep. Rô a ra dar mélour anter deus ar guellidiguès discoëzet, da lavarout : mil lur dré gant luriou lévé cresquet gât an tiec ; ar perc’hen a zlé roei eul lizer nevez dar mélour evil eiz bloaves, en oc’h cresqui ar priz côz deus ar muia-talvoudéguez, anavézet gât ar prisachourien. Mes erves né zlé quet nem zizober deus é zouar, ar perc’hen né roeio nemet pidir lizer a eiz bloaves dar mélour. Neus quet quement-sé a zivoal el lizer an aotrou Gasparin, ha ned eo quet red : neller guellad an douar német bétec eur poënt-zo, ha né gollo quet unan é ziéguès evit é roei biquen dan evelep ini, pa eo guir cresquer ar c’hoan-miquel pep lizer névez, ha peb bloas é renq beza paêet gronz.\nAn aotrou Gasparin né c’houl prizachour ebet nemet an tiec é-unan ; é c’hinig a ziscler ebquen ar guellidigues a gred beza roed gât-an dan tiegues. An doaré-zé zo guelloc’h evit al labourer, ha E pé fesson al beza dister talvoudegues al lizerou discoëzet bremaïc.\nné ra col ebet dar perc’hen. Er c’hélennou lizer discouëzet ama, é vijé matrézé talvoudussoc’h evit an tiec né gaout netra, evit ar guellidigués gred var an tiégues, ha mirout douguen ar c’hresq léqueer dezan var ar priz ; rac daloudegues an idou ac al loënnet al couëza quen aliez ha mont quen izel, ma zeo avechou dieaz, avechou al neller quet zoquen, paêa eur priz uel. A-hend-al, roei ebquen eur lizer padus, al douguen unan trevoalc’h da guellad é labour, ha bez eo a-vremâ eun digol deus ar guellidigues a roio dan tiégues queit a ma vezo gât-an ; cousooudé, né zigoler quet er guissé léal ayoalc’h an tiec, ma zeller oc’h al labour ac ar mizou, da gaout tremp ha treaz, a renquer ober pa vellaër an douar ; ispicial evid digueri lannéger.\nLizer al eus an aotrou Gasparin, gât gajou evit guellaad an tiégues.\nAn aotrou Gasparin a ziscoêz c’hoas eur c’hélen lizer guelloc’h evit ar vélourien ac ar re diaraoc. Bremâ, é-mé-z-an, leverer dan tiec : « labour, guella da diegues, neuzé cresquin ta goan-mikel pé az cassin é meaz, dal ma cavi ar c’honnid deus da boan ha deus da vizou. »\nGoudé beza comzet éguissé, discoëz a ra, éguis an tu guir da roei caloun dar mélour evid guellad é labour ac evid guellad ar gonnidégues er vro é ber amzer, al lizer gât gajou. Cetu ar c’helen a rô deus al lizer-zé : gajou evit ar prajejer a-ber-amzer, eus a béré né vezo quet adet ouspen palefras deus an douarou : melchennou, deud mad, adet var idou meurs bloaves cuitaat… pemp lur varn-uguent dré zéves arat. Evit ieotennou al, padussoc’h ha talvoudussoc’h, e rô gajou brassoc’h. doc’h an oad ha doc’h ma zint founus da droc’ha. Gouézout a reer eaz avoalc’h péguément an doaré lizer-mâ, eller eulia evid quement seurt guellidigues, en dijé a nerz evit alia an tieien da guellad ar gonnidégues . A-hend-al, sulvuia é vezor carantézus evid guellad doaré ar mélour, sul-vuia é carint ivez an dud a danvez. Ma teufé ar c’hentel-ma, evit anavézout ar guellidigues roëd dan douar, da veza diguéméret é touez ar berc’henned, an dud-guirion, a reiz bremâ ar ez a zel oc’h al labourérien kear, alfént beza savet ivez var meaz da Tud guirion da reiza ar gonnidégues var meaz.\nreiza ar pez a zel oc’h gonnidégues an douar. An dud guirion-zé, anter perc’henned douar ac anter mélourien, rôfent dan eil ré ha dar ré-al ar guella cred da veza gouiec ac éon, ac é vigent en hô frizach, guiroc’h evit ar prizachourien dré vicher. Hi hô défé ar varn deus a guement tra a zelfé oc’h al labour var-meaz, ha reiza rafent léal talvoudégues ar guellidigues gred var an tiégues, ac an darn gajou dled dar mélour, eb ober col dar perc’hen, nac é lacaad da zouguen cargou diguem gât é danvez. Ouspen unani a rafent an dud pa sao étré-zô, aliez zivar ben traou distéric avoalc’h, ac é c’héont, étré daou-arn an dud a lézen, da brossezou paduz, pére a gas anézô var netra.\nDigoradur al lannéger.\nCredi reer, en doaré dibostec é mâ bremâ, ne deus quet an tiec calz a galoun evid diguéri al lannéger nac ober prajeier er ieunou pé er stanquennou dourus é caver quen aliez al er vro. Gonnidegues an douar a jomo ta eb guellaad calz, al lannéger chomint dilézet, queit a né zigoler quet al labourer en eun doaré léal ha talvoudus. Caër zo ivez roei gajou evit alia diguéri al lannéger, né reer nemet nebeut : ar berc’henned douar ebquen a zifrost lannéger, rac neus nemet-hô Ned eo talvoudus nemet dar berc’henned douar.\na guéont talvoudegues oc’h ober ar seurt guellidigués-zé. Ar c’hajou, péré a zigouez ol gât-hô, né réont quet diguéri eur meteut douar : ned eo quet abalamour da gaout gajou é reont douar labour doc’h douar lan ; ar ré hô deus anezô nhô deusquet ezom da veza aliet en doaré-zé. A-hend-al, ar gonnideien, eus hor c’hartériou a zouarou dister, ac ellout alfent gât Petra zo c’hoas ô c’harza digoradur al lannéger.\nfurnez clasq difrosta an douarou ien, pa hô deus an douarou labour hô-unan quement a ezom da veza guelleed ha da gaout treaz ha tremp ? E dléer caout teil dreist an ezomou, caout a renquer da deurel founus en douarou labouret ha beza crê avoalc’h evit cas lec’h al, aroc clasquout digas an allar, el lannéger ; ha c’hoas né dléer ober nemet gât eves ha peb a nebeut. Bremâ pa guir ez eo prim an teil en tiéguéchou a zi-abarz ar vro, quempen ar foënneier ac hô doura, guellaad ha dizac’ha an toualc’hennou ac ar ieûnou, evit cresqui ar foën, pini a rô an teil, dléont ta, evit ober gât squiant ha talvoudégues, beza gred diaguent diguéri lannéger. Mes, arabat é ancounac’had : evid guellaad, ar mélour en deus ezom beza gouiecoc’h ha caout lizerou padus. Evel en deus lavaret unan benag :\n« Dal ma roor dal labourer an darn a zléfé caout dré léalded, pa en deus cresquet taloudégues an douar ; pa vezo en é ziégues en eun doaré postecoc’h, quema raï é boan ac é nerz, evit guellaad ar gonnidégues, doc’h padélez é lizer. »\nAdtapet diwar « https://br.wikisource.org/w/index.php?title=Lizerou_merquet.—_Digoradur_al_lannéger&oldid=75568 »\nKemmoù diwezhañ degaset d'ar bajenn-mañ d'an 10 Her 2015, da 10:16.


Pauline Johnson - Wikipedia\nEmily Pauline Johnson, anavezetoc'h evel Pauline Johnson pe evel Tekahionwake, hec'h anv indian (10 a viz Meurzh 1861 – 7 a viz Meurzh 1913), a oa ur skrivagnerez eus Kanada e dibenn an XIXvet kantved. Brudet eo he barzhonegoù, displeget ganti he-unan, hag a veul hêrezh Amerindianed Kanada. He zad a oa ur penn meuriad Mohawk (Kanien'kéhaka), tra ma oa Saozez he mamm. Unan eus he brudetañ barzhonegoù eo The Song my Paddle Sings.\nEmbannet e voe barzhonegoù Pauline Johnson e Kanada, er Stadoù Unanet hag e Breizh-Veur. En he amzer e voe lennet kalz he skridoù ha bez' e voe Pauline Johnson unan eus ar skrivagnerien o deus diazezet lennegezh saoznek Kanada. Kollet he doa un tamm brud goude he marv, met abaoe dibenn an XXvet kantved ez eus kalzik a dud adarre a zo troet gant he skridoù. Embannet e oa bet un dastumad anezho e 2002.\n↑ Pauline Johnson Archive: Tekahionwake, "Tekahionwake: an Indian Poetess in London", Archives and Research Collections, McMaster University.\nAdtapet diwar « https://br.wikipedia.org/w/index.php?title=Pauline_Johnson&oldid=1726214 »\nKemmoù diwezhañ degaset d'ar bajenn-mañ d'an 7 Du 2016, da 16:42.


Hieronymus (Jérôme) Cock (Kock) (tro 1510—1570 e Antwerpen) a oa ul livour hag engraver flamank eus mare an Azginivelezh. Brudet eo dreist-holl evit bezañ bet mouller ha gwerzher stampennoù.\nHieronymus Cock, engravadur gant Hieronymus Wierix, 1572. Mirdi Boijmans Van Beuningen, Rotterdam\nGanet e voe Cock en ur familh arzourien. E dad, Jan Wellens de Cock (tro 1480-1527), e anv, a voe e-touez arzourien gentañ Norzheuropa a voe dedennet gant al livañ gweledvaoù, ha gant Carel van Mander e voe meulet taolennoù e vreur, Matthys Cock (1505-1552).\nDegemeret e voe e kouch Sant Lug e Antwerpen e 1545. Etre 1546 ha 1548 e labouras e Roma. E 1548 e tistroas da Antwerpen hag eno e savas e di-embann Giorgio Ghisi, Dirck Volkertszoon Coornhert a labouras evitañ, ha Cornelis Cort a voe e zeskard.\nFamilh Santel gant Yann ar Badezour, diwar Andrea del Sarto\nEngravadurioù diazezet war oberennoù Pieter Brueghel gozh ha re Hieronymus Bosch a lakaas embann. Gant sikour ar c'hartennour spagnol Diego Gutiérrez ec'h embannas ur gartenn eus Amerika e 1562 .\nEvezhiegezh, engravadur diwar Pieter Brueghel gozh, 1559. Mirdi arzoù Saint Louis\nTodsünde Geiz, diwar Pieter Brueghel\nAzalek 1557 e labouras Philip Galle e ti-embann Cock, hag e lec'h a gemeras. Intañvez Cock, Volcxken Diercx hec'h anv, a gendalc'has gant ti-embann he gwaz betek he marv e 1601.\nVincenzo Scamozzi a gopias meur a engravadur gant Cock en e levr diwar-benn Roma.\nE skeudenn a gaver e-barzh Pictorum aliquot celebrium Germaniae inferioris effigies (Skeudennoù livourien vrudet an Izelvroioù) bet savet e 1572 gant Dominicus Lampsonius.\n↑ Lec'hienn Rijksmuseum\nAdtapet diwar « https://br.wikipedia.org/w/index.php?title=Hieronymus_Cock&oldid=1903364 »\nDernière modification le 23 Mae 2021, à 20:07\nKemmoù diwezhañ degaset d'ar bajenn-mañ d'an 23 Mae 2021, da 20:07.


Journal de Renaud Camus, lundi 3 juillet 2017\ncréée le mardi 4 juillet 2017, 12 h 36\nmodifiée le vendredi 2 février 2018, 18 h 49Plieux, lundi 3 juillet 2017, une heure et demie du matin. Je n’avais pas du tout prévu d’avoir des problèmes d’articulations. Toute ma vie j’ai marché sans ~~~~~~~~, ~~~ ~~~~~~~ ~~~~ ~~~ ~~’~~~ ~~~~~~, ~~~~~~~~ ~~~~~~ ~~’~~~~~~ ~~~~~~~~~~~~ ~~~~ ~~~ ~~~~~~~~~~. D’ailleurs je marche ~~~~~~~ ~~~~~~ ~~~~~, ~~~ ~~~~~ ~~~~~~~~ ~~~~~~~~~. ~~~~~ ~~~ ~~~~~~ ~~~~ ~~~~ ~~~~ ~~~~~~~ ~~~ ~~~~~~~ ~~~~~~~~~ ~~~~~ ~~~ ~~~~~~~~~~ ~~~ ~~~~~~ ~~~~ ~~~~~~. ~~’~~~~~~~~~~~ ~~ ~~~~~~~ d’une murette de ~~~~~~~~~ ~~~~~~~~~~~~. ~~’~~~ ~~’~~~~~~ ~~~ ~~~~ ~~ ~~~ ~~~~~~, ~~~ ~~~~~~~~ ~~~~~~~~~ ~~~~~~~, ~~~~~~~~ ~~~~ ~~~~~~~~~~ ~~~~ ~~~~~ ~~~~~ ~~ ~~~ ~~~~~~~~~~~~ (~~~ ~~~~~ ~~’~~~~~~ ~~~~~ ~~ voir avec les ~~~~~~~~~~~) ; ~~~~~ ~~~~~~~~~~ ~~~~ ~~~ ~~~~~ ~~~~~~~~ ~~ ~~~~ ~~~~~~, ~~~, ~~~~ ~~~~ ~~’~~ ~~~~~~~~ ~~~~~~~~~~~ ~~~~~, ~~’~~~ ~~~~ ~~~~~~~~ ~~~~~~~~~~~ ~~~ ~~~~~ ~~~~~~~~~~, ~~~ ~~~~~~~ ~~ tout hasard de sciatique ( ?).\nQuand ~~~ ~~~~~ ~~~ ~~~~~~~~ ~~~~~~ ~~~ ~~~~~~~ ~~~ ~~~ ~~~~~ ~~~~~ ~~~ ~~~~~~ ~~~~~~~~ ~~~~~ ~~~~~~~~~~ ~~~~ ~~~~~~~~~, ~~~ ~~~~~ ~~~ ~~~ ~~~~~~~ ~~ peu près normaux. ~~~~~ ~~~~, ~~~~~~ ~~~ ~~~ ~~~~~ ~~~ ~~~ ~~~~~~~ ~~~~~~ ~~~~ ~~~~~~~ ~~~ ~~~~~~~~, ~~~~~~~~~~ ~~~~~~~~~ ~~~ ~~~~~~~~~ ~~~ ~~~~~ ~~~~~~~~~~~~ ~~~~~ ~~~ ~~~~~~~~~ ~~~~~ ~~~ ~~~~ d’aisance et de souplesse.\nRien ~~~ ~~~~~ ~~~~~~~~~~~~~~~, ~~~ ~~~~~~~~~~, ~~~~~~ ~~~~ ~~~ ~~~ ~~’~~~~~~ ~~~~ ~~~ ~~~~~ ~~~~~~~~ ~~ ~~~ ~~~~~~~~ ~~~~~~~~~ ~~~ ~~’~~~~ ~~~~ ~~~ ~~~~~~-~~~ — ~~~~, ~~~~~~~ une fois, m’avait ~~~~~~~~~ ~~~~~~~ ~~~~~ tranquille.\nCela ~~’~~~~~~~~ ~~~~ ~~~~ ~~~~~~~~~~~, ~~~ ~~~~~~~~~~ — ~~’~~~~~~~ ~~’~~~~~~~ ~~~~~~ ~~~~ ~~’~~~ ~~~~~~~ ~~~~~, ~~~, ~~~~ ~~~~~ ~~~~~~, ~~~~~ ~~~~~~~~~~ ~~~~~~~~~~ ~~~~ ~~~ lancée. Ce soir ~~~~~ ~~~~~~~ ~~~~~~~ ~~~~~, ~~~~~~ ~~~ ~~~~~ ~~~ ~~~~~~~~~~~ Légendes d’automne, ~~’~~~~~~~ ~~~~~~, ~~’~~~~~~ ~~~~ ~~~~~~~~~. ~~~~~ ~~~~~~~~~~~~~, ~~~ ~~~~~~~~, ~~~ ~~~ ~~~~~~ ~~~~~ ~~~~~~~ ~~~~~~ ~~~ la fête, déjà. ~~~~~~~~~~~~~, ~~~~~~~~~~~~~~~~, ~~~~~ ~~~ ~~~~~~ ~~~~~~~~~ ~~~~~ ~~~~~ ~~~~ ~~~~ ~~~ ~~~~~~ : ~~’~~~~ ~~~~ ~~~~~~ ~~~ ~~~~~~~~~~~~~~~ ~~~~~~~~~~~~ ~~ ~~~~. ~~~~~~~ ~~~ ~~~~~ ~~~~~~~~~ ~~~~~ ~~ été rangé, remballé, ~~~~~~~~, ~~~~~~~~~ ~~~ ~~~~~~~~~~~~~~ ~~~~ ~~~~ ~~~~~~ ~~~~~~~~~ ~~~~~~ ~~~~~~~~~~ ~~~~~~~~~~ ~~~ ~~~~~~~~~~ ~~~ ~~~~~~~~~~~ ~~~ ~~~~~ ~~~~~~~, ~~~~~~, ~~~~~~~, ~~~~~~~, ~~~~~~ ~~~ ~~~ ~~~~~~~~. ~~~~ ~~~~~~ sont silencieux, tapis, ~~~~~~~, ~~~~~ ~~~ ~~~~~~, ~~~~ ~~~~~~~~ ~~~~~~~~~ ~~ ~~~~~~ ~~~~~~~~ ~~~ ~~~~~~ ~~’~~~~ ~~~~~~, ~~~ ~~~~~ ~~~ ~~~~~. ~~~~~ ~~~~ ~~~~ ~~~~~~~ ~~~ ~~~~~~~~ ~~~ ~~~ ~~~~~ de Plieux, ce ~~~~ ~~’~~~~ ~~~~ ~~~~ ~~~~, ~~~ ~~~~~~~~~~ ~~~~~~~~ ~~’~~~~~~~ ~~~~~~~ ~~~~~ ~~~ loin.\nPierre ~~ ~~~~~~ ~~~~~~~ ~~~ ~~~~~~~~~~ ~~~~~~ ~~~~ ~~~~~~~~~ ~~~ ~~~~~, ~~~~~ ~~~ ~~’~~~~~~~ ~~~ du cimetière. Hélas ~~~ ~~~~~~~ ~~~~~ ~~ ~~~~~ ~~~~~~ ~~~~~~~~~ ~~~ ~~~~ ~~~~~~~~~~~~~ ~~~~ ~~~ ~~~~~, ~~~ ~~~ ~~’~~~~ ~~~~ ~~~~~~~ ~~~~~~~~~. ~~~~~ ~~’~~~~~~ ~~~ ~~~’~~~~~~~~~ ~~~ ~~~~~~~ ~~~ ~~~~~, fort mécontent de ~~~~~~ ingérence.\nLa ~~~~~ ~~’~~~~ ~~~~ ~~~~~~~, ~~~~~ ~~~ ~~~, ~~~~~ ~~~ ~~~ ~~~~~~ ~~~~~ ~~~~ ~~~~~~~~ ~~~~~~~~, ~~~~ ~~~~~~~~~~ ~~~~ ~~~~~~~, ~~~~ ~~~~~~~~ ~~~~~~~~~~~~~~~, ~~~~ ~~~~~ ~~ demi-moissonnés, les voix. ~~~~~ ~~~~ ~~~~~~~~~~, ~~~~~~~~~~, ~~~~~~~~, ~~~~~~~~~~ ~~’~~~~~ ~~~ ~~~~~~~. ~~~ ~~~~~~~~~ ~~’~~~~~~~~ ~~~~~ ~~~ ~~~~~~~ ~~~ ~~~~~~~~, ~~ ~~~ ~~~~~ ~~~ ~~~~~~. ~~~~~~ ~~~~~ ~~~~~~~~~~ ~~~~ ~~~ plateau, en direction ~~~ ~~~ ~~~~~~~~~~, ~~~ ~~~~~~~ ~~~~~~ ~~~~~ ~~~~~~ ~~~ ~~~~ ~~~~~~~ ~~~~~ ~~~~~~~~. ~~~~~~~~ ~~~~. ~~~~~~~. ~~~~~~~~-~~~ ~~~~~ ~~~~ ~~~~~~~ ?\nvoir l’entrée du lundi 3 juillet 2017 et son image dans Le Jour ni l’Heure


Karoline Luise von Hessen-Darmstadt - Wikipedia\nKaroline Luise von Baden (1723-1783), gant Jean-Étienne Liotard (1702–1789).\nKaroline Luise von Hessen-Darmstadt, pe Karoline Luise von Baden (* 1723 en Darmstadt; 1783 en Paris) a oa ur briñsez alaman, eus Hessen-Darmstadt, deuet da vout markgravez Baden dre zimeziñ, ha louzawerez.\nMerc'h e oa da Ludwig VIII von Hessen-Darmstadt (1691–1768) ha da Charlotte Christine Magdalene Johanna von Hanau-Lichtenberg (1700–1726). He mamm a varvas pa ne oa nemet tri bloaz. Savet e voe gant tud he mamm e Buchsweiler, en Elzas. Soñjet e voe he dimeziñ da Dug Cumberland, met mont a reas an taol da gazh. Ur priñs all, hini Schwarzburg-Rudolstadt en devoa goulennet he dorn, a reas ur soñj all a-benn ar fin.\nDimezet e voe e miz Genver 1751 e Darmstadt da Karl Friedrich von Baden, Markgraf Baden-Durlach eus 1738 da 1771, ha dug-meur Baden adal 1771 betek e varv.\nDegas a reas da gêr Karlsruhe, diazezet e 1715, ha deuet da vout sez nevez lez Baden, doareoù lez he zad-kozh, Ernst Ludwig von Hessen-Darmstadt. Ganti e teuas Karlsruhe da vout ur greizenn a sevenadur hag a studi a bouez en Alamagn.\nDesket e oa, pemp yezh a gomze, kenskrivañ a rae gant Voltaire (bec'h a save etreze a-wechoù), ha sachañ a reas da vetek Karlsruhe tud evel ar barzh Johann Gottfried von Herder, Johann Caspar Lavater, ar romantour Johann Wolfgang von Goethe, Friedrich Gottlieb Klopstock, Christoph Willibald Gluck ha Christoph Martin Wieland, ma\nTresañ ha dourlivañ a rae, hag ezel e oa eus Akademiezh Arzoù-kaer Danmark. Ar c'hlav-kerdin a sone e chapel al lez.\nTroet e oa gant ar skiantoù natur, ar plant, al loened, ar vein, an douarouriezh, ar fizik, ar gimiezh, ar medisinerezh. Un arnodva he doa savet e palez Karlsruhe hag arnodoù a bep seurt a rae ennañ.\nCarl von Linné a reas Glückskastanie Carolinea Princeps L. eus ar pachira aquatica abalamour dezhi, ha Friedrich Wilhelm von Leysser a voe gopraet ganti da zastum plant eviti.\nBevañ a rae diwar he gounidoù ha krouet he devoa ul labouradeg siavon ha kantolioù.\nUl lamm fall a dapas e 1779, ha ne deuas ket en he yec'hed en-dro. Mervel a reas goude ur barrad e-kerzh ur veaj da Bariz gant he mab Friedrich.\nMont a reas he dastumadegoù da vagañ ar Staatliche Kunsthalle Karlsruhe ha Mirdi Skiantoù-natur Karlsruhe, ar Staatliches Museum für Naturkunde Karlsruhe.\nAddimeziñ a reas Karl Friedrich von Baden d'ar 24 a viz Du 1787 da Louise Caroline Geyer von Geyersberg, ha pevar bugel all en doe.\nKaroline Luise hag he mibien, Karl Ludwig ha Friedrich. Poltred gant Joseph Melling, 1757.\nKarl Ludwig von Baden (Karlsruhe, 1755-Arboga, 1801), a zimezas d'e geniterv Amalie von Hessen-Darmstadt; mervel a reas a-raok e dad ha ne renas ket: e vab Karl Ludwig Friedrich von Baden eo a renas en e lec'h;\nFriedrich (Karlsruhe, 1756- Karlsruhe, 1817);\nLudwig Iañ von Baden (Karlsruhe, 1763- Karlsruhe, 1830), a voe dug-meur Baden war-lerc'h e niz Karl Ludwig Friedrich von Baden ;\nLuisa Carolina (Karlsruhe, 8 a viz Genver 1767- Karlsruhe, 11 a viz Genver 1767).\nAdtapet diwar « https://br.wikipedia.org/w/index.php?title=Karoline_Luise_von_Hessen-Darmstadt&oldid=1989636 »


Janed Belleville - Wikipedia\nArdamezioù an tiegezh Moñforzh\nJaned Belleville (Jeanne de Belleville e galleg), lesanvet Tigrez Vreizh, a voe ganet war-dro ar bloavezh 1300, e Breizh pe e Poatev. Morbreizherez e oa deuet da vezañ dre ma felle dezhi kaout he dial. Dimezet eo bet da Jafrez Kastell-Briant (1293-1326) da gentañ, ha da Olier IV Klison goude. Mamm e oa da Olier V Klison.\nE 1343 e voe kondaonet Olier IV Klison da vezañ dibennet war urzh ar roue gall Fulup VI (Bro-C'hall), abalamour m’en dije trubardet anezhañ. Pa’z eas da Bariz da gemer perzh en un tournamant e voe barnet goude bezañ savet a-du gant Yann Moñforzh hag enep Charlez Bleaz, hag a oa breur-kaer da Fulup VI, e-kerzh Brezel hêrezh dugelezh Breizh.\nPenn Olier a voe kaset da Naoned ha staget ouzh ur peul war kranelloù kastell ar Bouffay. Ne c’helle ket Janed gouzañv kement-se, hag e soñje dezhi e oa bet muntret he gwaz gant Charlez Bleaz. Neuze e prometas-hi he devije he dial. Al lod brasañ eus noblañsed Breizh a savas a-du ganti, ha brezel a voe etrezo ha roue Bro-C’hall ha Charlez Bleaz. Janed Belleville a brenas ur vag hag a grogas da breizhata ar bagoù kenwerzh gall.\nTrec’h e voe e-pad ur pennad, met er fin e reas peñse. Evit derc’hel d’he stourm e timezas un eil hag un trede gwech zoken.\nMont a reas da repuiñ da Vro-Saoz gant he daou vugel, hag eno e timezas gant Walter Bentley, letanant da Edward III e Breizh, ha kabiten an armeoù saoz a vrezelas gant Yann Moñforzh (1294-1345) enep Charlez Bleaz.\nAet skuizh gant he buhez morlaerez ez eas Haned da dremen fin he buhez en Henbont, gant kont ha kontez Moñforzh. Miret e voe outi distreiñ d’he c’hastell, a oa e Blaen (roet e oa bet da Louis de Poitiers), ha distreiñ ivez d’he zi, a oa e fabourz Naoned.\nMervel a reas e 1359, e Bro-Saoz sur a-walc’h.\nUnan eus he femp mab a zeuas da vezañ Olier V Klison.\n(fr) Gilles Lapouge : Les Pirates, forbans, flibustiers, boucaniers et autres gueux de mer, Phébus, 2012 (ISBN 978-2-7529-0819-3)\nAdtapet diwar « https://br.wikipedia.org/w/index.php?title=Janed_Belleville&oldid=1857593 »\nKemmoù diwezhañ degaset d'ar bajenn-mañ d'an 25 Du 2019, da 18:43.


Lenn Neusiedl - Wikipedia\nBroioù : Aostria, Hungaria\nRannvroioù : Kreiz Europa\nGorread : 156.9 km² dour digor\n(diwar 315 km² en holl)\nDonder brasañ : 1.8 m\nHed ar ribloù : 274 km (Alamagn: 173 km, Suis: 72 km, Aostria: 28 km)\nDiazad doureier : 1 120km²\nwar ribl al lenn : Neusiedl, Mörbisch, Rust (Aostria); Fertőrákos (Hungaria)\nLenn Neusiedl (Neusiedlersee en alamaneg Aostria, Neusiedler See en alamaneg Alamagn, Fertő tó e hungareg) eo lenn vrasañ Aostria. Lec'hiet eo e reter ar vro, war bevenn stad kevredet Burgenland gant Hungaria. Unan eus lennoù brasañ ar bed eo.\nLenn Neusiedl er goañv\nAdtapet diwar « https://br.wikipedia.org/w/index.php?title=Lenn_Neusiedl&oldid=1638199 »


Gouel Broadel ar Brezhoneg: Les têtes d'affiches dévoilées\nPublié le 1/04/19 21:07 -- mis à jour le 01/04/19 21:07\nPour acheter des billets pour Gouel Broadel ar Brezhoneg:\nProgramm klok Gouel Broadel ar Brezhoneg par Mignoned ar brezhoneg\nGouel Broadel ar Brezhoneg: Ur sapre programm! par Mignoned ar Brezhoneg\nGouel broadel ar brezhoneg 2017 : lañset eo ! par Mignoned ar Brezhoneg\nGouel broadel ar brezhoneg 2017 : c'est parti ! par Mignoned ar Brezhoneg\nOrganisons ensemble Gouel broadel ar brezhoneg par Mignoned ar Brezhoneg\nAozomp Gouel broadel ar brezhoneg asambles ! par Mignoned ar Brezhoneg\nProgram 10 vloaz Ai'ta! - Gouel Broadel ar brezhoneg - 10 ans d'Ai'ta!, le programme par Ai'ta ! Kreiz Breizh\n10 vloaz Ai'ta ! ha Gouel Broadel ar Brezhoneg - 24-05-2015 - e Tremargad ! par Ai'ta ! Kreiz Breizh\nFête de la langue bretonne Gouel broadel ar brezhoneg à Cavan par Gouel Broadel ar Brezhoneg\nEilvet gouel broadel ar brezhoneg e Kawan, plijadur a vo adarre ! par Fanny Chauffin\nKentañ rogad c'hoariva war ar prim evit Gouel broadel ar brezhoneg par Fanny Chauffin


Aktour - Wikipedia\n(Adkaset eus Aktourez)\nRowan Atkinson, aktour Mr. Bean\nUn aktor (hervez ar geriadurioù, aktored pe aktorien el liester), pe aktour hervez tud ar vicher, zo un den a brest e vouezh pe e zremm d'un dudenn en ur film, ur pezh-c'hoari, er c'hoariva pe er skingomz pe er skinwel. Komediañcher zo ur ger poblek implijet ivez.\nPeurvuiañ e vez lavaret komzoù gant an aktourien, met kanañ ha dañsal a c'hallont ober ivez.\nAr c'hentañ mammenn a zo eus un den o vezañ aktour a oa bet e 534 a-raok Jezuz-Krist (diaes eo kavout an deiziad resis rak kemmoù lies a zo bet en deiziataerioù) pa oa bet an aktour gresian Thespis o vont war leurenn C'hoariva Dyonisos, o tibunañ frazennoù evel un dudenn en ur pezh-c'hoari.\nAktourien vrezhonek[kemmañ | kemmañ ar vammenn]\nE-touez an aktourien brudet en XXvet kantved ez eus tud hag o deus bet skrivet ha c'hoariet o fezhioù :\nGoulc'han Kervella, aktour ha skrivagner ;\nJarl Priel, aktour gallek ha brezhonek, skrivagner gallek ha brezhonek ;\nMaria Prat, aktourez ha skrivagnerez ;\nAr re yaouankoc'h avat n'o deus skrivet pezh ebet :\nKlet Beyer, mab Mich Beyer ha Martial Ménard ;\nToni Foricher ;\nNolwenn Korbell, aktourez ha kanerez ;\nAdtapet diwar « https://br.wikipedia.org/w/index.php?title=Aktour&oldid=1991199 »\nKemmoù diwezhañ degaset d'ar bajenn-mañ d'an 5 Mae 2022, da 19:43.


Pajenn:Morvan - Buez ar Zent, 1894.djvu/600 - Wikimammenn\nPajenn:Morvan - Buez ar Zent, 1894.djvu/600\n29 a Eost\nann naved var ’nn ugent a viz eost\nPa oa tost ar mare ma tlie hor Zalver Jezuz-Krist en em ziskouez d’ar bed hag en em rei da anaout evit ar Mesias, Doue a ordrenaz da zant Iann-Vadezour, a ioa o veva enn eul leac’h gouez ha distro azalek he vugaleach, dont da brezeg ar binijenn d’ar bobl a Israel evit he lakaat e stad da reseo he Zalver egiz ma’z oa red. Iann a zentaz raktal, hag a skoaz etrezek ster ar Jourden.\nHogen, n’en doa ken dillad nemed eur zae hirr great gant bleo kanval, hag eur c’houriz ler enn dro d’he ziou groazel ; ne zebre nemed killeien radenn hag ar mel a gave er guez kleuz e kreiz ar c’hoajou. Mes sevel a rea he vouez enn eur lavaret : « — Grit pinijenn, rak ema erru rouantelez ann env. » Euz a Jerusalem hag euz a gement korn a ioa er Judee e tirede tud d’he gaout enn eur anzao ho fec’hejou, ha Iann ho badeze holl e dour ar Jourden.\nKalz pharizianed ha saduseaned a deuaz ive d’he zelaou, hag ouz ar re-ma e komze rust. « — Tud savet divar aered-viber, emezhan, piou en deuz desket d’ehoc’h-hu tec’het araok buhanegez Doue ha kaout aoun rak he varnedigez ? Grit eta eur binijenn vad, ha ne d-it ket da glask ho tigarez enn eur lavaret : — Ni zo bugale da Abraham. Rak me respounto d’ehoc’h : — Doue a zo gallouduz aoualc’h evit lakaat bugale da Abraham da zevel euz ar vein a zo ama. Dremm ar vouc’hal a zo dija var griziou ar vezenn ; rag kement guezenn ne zougo ket a frouez mad a vezo trouc’het ha stlapet enn tan. »\nIann-Vadezour a brezege gant kement a nerz ma sonje da veur a hini oa hen ar Mesias. Mes lavaret a reaz he-unan n’oa ket. « — Nann, emezhan, n’e ket me eo ar\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/600&oldid=137826 »


Ur c'hoñje keodedek kinniget gant KLT\nAdalek ar 1añ a viz Du 2018\nEvit unan yaouank (paotr pe plac'h) etre 16 ha 25 vloaz\nUr c’hoñje keodedek gant K.L.T. (Kerne – Leon - Treger)\nUr c’hevredad kevredigezhioù breizhek eo hon c’hevredigezh e bro Montroulez. He fal eo kas war-raok yezh ha kultur Breizh war he zachenn a-bezh dre gentelioù tañva eus ar brezhoneg er skolioù, kentelioù-noz, stajoù, ur festival..\nAr skipailh, tud a-vicher ha tud a youl vat ennañ, a faot dezhañ degemer un den yaouank mennet gant treuzkas ar brezhoneg hag e sevenadur. Gant e / he heñcher e kenlabouro ar youlad.ez en do / he do da seveniñ ar gefridi-mañ :\n- Kemer perzh e-barzh aozañ ha diorren ar rouedadoù sokial : lakaat da anavezout lec’hienn internet KLT, sikour da grouiñ\ndoareoù kehentiñ nevez (lizher-kelaouiñ, kontoù facebook, twitter...)\n- Degas e sikour evit teurel evezh ouzh ar c’heleier, renkañ ar pennadoù kazetennerezh hag an teulierezh.\n- Gant ar skipailh, kemer perzh e-barzh buheziñ ha kelaouiñ an dud war ar foromoù kevredigezhel.\n- Degas e sikour hag e soñjoù evit sevel ur skeudennaoueg hag ur videaoueg ha sikour da adrenkañ an dielloù.\n- Ijinañ binvioù kehentiñ evit an abadennoù a bep seurt aozet pe kenurzhiet gant ar gevredigezh (festival Tan Miz Du, mizvezh ar\nbrezhoneg, gouel Breizh, kaozeadennoù…).\n- Kizidikaat ha kemer perzh e-barzh obererezhioù war-zu krennarded ne vezont ket gwelet er gevredigezh evit poent (lakaomp\nsonerezh ha brezhoneg, sport ha brezhoneg…). Ar re yaouank a gomz gant ar re yaouank !\nDigor eo ar gefridi-mañ d’an holl re yaouank brezhoneg gante dre ret. Barregezh ispisial all ebet goulennet.\nEvit kaout muioc’h a ditouroù, mont e darempred gant K.L.T. :